text:
Video Dokumentasi mengenai kegiatan PKRP IV (Pesta Kesenian Rakyat Padjadjaran 4) yang diselenggarakan oleh Lises Unpad (Lingkung Seni Sunda Universitas Padjadjaran) pada tahun 2007. PKRP sendiri adalah suatu Event dimana kesenian-kesenian tradisional khas Sunda didatangkan dari daerah-daerah sekitar Jawa Barat dan Banten untuk menampilkan keseniannya masing-masing di sekitar area Universitas Padjadjaran jalan Dipati Ukur, Bandung, Jawa Barat. Ini adalah Bagian 4 dari Disk 1 Video Dokumentasi PKRP IV. Preview: Nedy PHB (Balui Handycraft), Ingrid Widjanarko, Aki Daus, Bajidoran Robot Group, Anton Abok, Tari Topeng Rehe, Rudat, Tari Blantek (Listra Unpar), Kacapi Suling (LSS ITB), Calung (SWS Telkom), Jaipongan (Kabumi UPI), Ibing Penca
PKRP, IV, LISES, UNPAD, Pesta, Kesenian, Rakyat, Padjadjaran, Lingkung, Seni, Sunda, Universitas, 2007, Sundanese, Art, Culture, Sundanese People (Ethnicity), Indonesia, tradisional, tradition, Documentary, Performance, Bandung, Java, Nedy, PHB, Pemuda Ha


c: text/html

text:
ain Mang Darma anu osok wawayangan téh. Da anu osok wawayangan mah dalang (Mang Darma mah lain dalang). Ieu mah mangrupakeun rumpaka anu eusina ngingetan ngeunaan kahirupan di dunya ieu. Hirup di dunya ieu ulah nepikeun ka kasasar lalampahan jeung ulah ngajurung napsu. Lamun éta perkara dilakonan matak kaduhung éngkena, raga anu bakal katempuhan jeung nanggung akibatna.
Kukituna hirup di dunya ieu kudu éling jeung teu weléh éling. Éling yén di dunya ieu téh lir ibarat keur jadi wayang, teu boga nanaon jeung teu bisa nanaon.
Kitu kira-kirana anu bisa diala tina Pupuh Asmarandana anu rumpakan saperti ieu:
Éling-éling mangka éling
Rumingkang di bumi alam
Darma wawayangan baé
Raga taya pangawasa
Lamun kasasar lampah
Nafsu nu matak kaduhung
Badan anu katempuhan
Éling-éling masing éling
Di dunya urang ngumbara
Laku lampah nu utama
Asih ka papada jalma
Ucap tékad reujeung lampah
Tingkah polah sing merenah
Runtut rukun sauyunan
Hirup jucung panggih jeung kamulyaan
(Gambar meunang nginjeum ti http://www.blogspot.com/)

robotstxt: allowed

filter: keep


text:
I. Teangan jawaban nu merenah pikeun soal-soal di handap ieu !
1
1. Kudu nete taraje nincak hambalan, hartina...
2. Kudu puguh entep seureuhna, hartina...
3. Kudu dibeuweung diutahkeun, hartina...
4. Kudu daek kuru cileuh kentel peujit, hartina...
5. Kudu ngaragap angen batur, hartina...
6. Ulah kabawa ku sakaba-kaba, hartina...
7. Ulah cacag nangkaeun, hartina...
8. Ulah puraga tamba kadenda, hartina...
9. Ulah unggut kalinduan, gedag kaanginan, hartina...
10. Ulah kumeok memeh dipacok, hartina...
11. Ngajul bulan ku asiwung, mesek kalapa ku jara
12. Ayakan tara meunang kancra, hartina..
13. Banda tatalang raga, hartina...
14. Ciri sabumi, cara sadesa, hartina...
15. Buruk-buruk papan jati, hartina...
JAWABAN :
a. beda tempatna, beda deui adat jeung kabiasaanana
b. Usaha nu mubadir, moal ngadatangkeun hasil
c. Ulah kapangurahn ku jalma sejen mun boga hiji pamadegan hu beber
d. ulah ngeureunkeun pagawean samemeh anggeus tur alus hasilna
e. kudu nurutkeun kana aturan anu berlaku
f. nu bodo jeung nu pinter moal sarua darajatna
g. ulah ngarasa teu mampuh migawena samemeh prung migawe
h. kudu puguh jujutanana, kudu ngaguluyur caritaanana
i. ulah daek diajak ngalakukeun perbuatan salah
j. ka baraya/ ka sobat sok hayang ngahampura bae
k. kudu ngarasakeun kana perasaan batur
l. upama mutuskeun hiji pasualan kudu meunang mikir asak-asak heula
m. ulah baranggawe alakadarna atawa tamba heunteu migawe wungkul
n. mun keur diperlukeun pisan barang teh bisa dijual
o. Kudu daek ngadua ka gusti jeung puasa sangkan maksud tinekanan
please, help !


text:
"Atuda karunya, Bah. Dinyenyeri ku salakina. Geus aya tauna ngaranda. Tada teuing sangsarana. Jaba budak jeung kolotna bayuaneun. Kapan katingali sakitu ripuh."
"Ilaing geus beunghar kitu, Sujang? Sok hayang jadi satria jang batur, ari jang kulawarga matak kuciwa"
"Ari abdi mah gede pangharepan . Usaha eukeur. Dikeureuyeuh, wae. Lain baheula uing diajar ngaji kudu boga raja' anu hade"
Haseup.
"Kapan kudu babandingan jeung khauf. Ulah sok gurunggusuh"
"Nya, abdi boga rencana. Tatan-tatan. Inggis ku bisi, jadi antisipasi. Aya usaha cadangan, najan leuleutikan jang..."
Teu kebat, kaburu gebes ku Abah,
"Haseup deuleu, anu kitu mah. Kudu geus puguh cekel delegna. Da hirup mah euweuh siaran tunda. Ayeuna butuh, kudu aya"
"Uing sieun jinah, Bah"
"Tah, eta ayeuna dipake alesan."
Tapi aya nu karasa dina jero sirah Abah aya haseup. Mimitina ngelun. Jadi eusi sirah bari pepereket hayang kaluar. Tina ceuli. Irung. Mata. Pori. Ngaheurinan jeroning dada. Antukna sakabeh awak Abah jadi haseup.
"Hampura, Jang. Ika moal dibikeun ka ujang nu can jelas gawéna," sora Juragan Sudinta tatag. "Nuhun Juragan kana panampikna. Abdi nampi kana katuna," walon kuring bari ngaléos tanpa pamit heula. Awak ngageter. Nafsu amarah ampir teu kawadahan.
"Man, aya panggilan ti perusahaan Jepang," sora indung bangun reueus barang kuring datang ka imah. "Alhamdulillah, ieu téh du'a ema," walon kuring bari nyium panangan anjeunna. Wijaksana pisan indung téh, kuring dijurung indit gawé di Jepang. Ampir dua taun gawé, ayeuna kuring bisa nyelang heula balik ka lembur.
"Bieu aya Juragan Sudinta kadieu," saur ema. "Aya naon cenah jalma sombong téh ngadon ngalanto ka imah urang, Ma?" walon kuring acuh. "Gering cenah anakna téh, Néng Ika embung kawin ka sasaha, daék kawin... asal ka manéh cenah," ema neuteup kuring anteb. Jelegur, aya nu neumbag kana dada. Aing téh lalaki, teu sudi najis kudu ngawin anak jalma nu pernah ngahina.
di tungtung gang, aya budak leutik ceurik balilihan, kokoceakan, indungna keur ngais si bungsu, "emaaaaaa hayang dahaar!!!!", indungna sedih campur aduk jeung lieur ngurus budak + mikiran risiko, salakina tukang beca balik peuting masih dines keneh bae, lepas lohor sakulawarga can sarapan ti isuk-isuk, teu ngejo-ngejo acan...
Sapaninggalan bapa, harita rajabrana dikawasa ku Ojak, dipake poya-poya gunta-ganti awewe, Indung anu bacewek wae ngawekwek ngomongkeun ka teu panujuan kapaksa di usir ti imah. Teuing nyiruruk ditempat saha. Sataun ti harita imah kahuruan, eweuh pisan anu kapulung rajabrana teh beak digayem seuneu.
Si Apep sobat dalit ti leuleutik, mere jalan nyicingan saung anu aya dikebon,bari ngolah kebon supaya boga bekel hirup. Dua taun ti harita si Apep datang ngabejaan yen kebon jeung saungna geus dijual, wayahna kudu nyingkah.
Léging hideung dipadukeun kaos beureum semet pingping, nyitak awak.
Méméh kaluar jilbab modél Cécé Kirani dipaké. Rantang dikantong kérésékan. Motor metik kaluaran anyar ngabelesur muru jalan bypass.
"Besuk téh? " Bagian narima tamu nampanan rantang nu diasongkeun, dipariksa taliti pisan. "Biasa wé pa, ngabantun lodéh sareung tongkol kasedep pun lanceuk" Ceuk manéhna.
Panggih ukur bisa silih pelong, silih rames, ngobrolkeun barudak, masrahkeun rantang. Kagiatan nu jadi ngabaku saprak salaki nganjrek dipangbuian.
"Tos aya nu leubeut deui mah?" Salakina nanya.
"Atos kamari aya lebet limapuluh juta," témbalna.
"Jadikeun baé ngagadé sawah nu sahéktar téh ,tawar atuh jadi saratus juta! " Salakina nyaluyuan ngagadé sawah deui di lembur.
Dijero sél rantang nu tadi dibawa ku pamajikanana dibuka , pangluhurna eusi sangu bodas, lalaunan dikoréhkeun, dina bagian anu ngelok kajero, dikoréhkeun, goréhél plastik ukuran lima sénti, tingkirintil aya lima bungkus eusi bubuk warna bodas, kitu deui dina rantang angeun lodéh aya lima plaastik deui .
Malum sarua tukang buburuh kasar.Geus jadi kabisaan Unen jeung Ukar.lamun kabagean ngaronda,maranehna sok sili pencetan di pos ronda.Harita Unen rengse dipencetan ku Ukar.Celengkeung Unen ngomong ,Kar, beuki dieu dirasakeun ku kuring,cara mencetan maneh teh beuki ngeunah.Tingal sarupa deui kakurangan meneh teh.Ukar,nembal, naon kang. kakurangan abdi nu sarupa teh?.Teu kireum-kireum,Unen ngajawab:" kari lolongna maneh teh ".Ukar colohok
Dina beungeut baloboran getih. Ngaberung. Napsu kapegung. Terus nyacampah Adina nu teu eleh gos. Paneker pageuh dicekel. Masih keneh nyakclakan. Beureum, mapaesan koral. "sok sok duruk tah angped teh, tuman". Tabung gas dibalangkeun. Song beungeut Adina ngahajakeun ditampeukeun kana beungeut Supir. Ngayokyok. "Paingan kueh lebaran teu dikana kelerkeun. Tiap dibungkus kantong keresek. Nyeri hate Apa mah". Sasar. Bapana direreyang. Di kasisi jalankeun. "Tos pa, Keun engke eta mah urang uruskeun. Anu penting mah apa salamet. Ayeuna mah supir kudu tanggung jawab heula", cek Lanceukna. Supir angger ngayokyok. Jelebot, beletak. Cereleng getihna tina irung supir abor-aboran. Kapiuhan. kecrek paneker dihurungkeun. Gur Angped kaduruk. Marengan 5 panumpang anu dikaluat.
Bulan sidengdang dina keukeupan mega, bari ngadongengkeun endahna cahya panonpoe, diriung ku Bentang nu ngabandungan daria.
Rasa panasaran meulit dina ati, pok Bentang kedal lisan," Ambu, kumaha carana hoyong pendak sareng panonpoe?" sorana gumeter nahan galura.
Bulan ngagelenyu," Wayahna bageur, kapanasaran hideup, moal tiasa kacumponan dina danget ieu."
" Naha? Ambu teu ngawidian?" Bentang tambih panasaran.
" Sanes Ambu nu teu ngawidian, mung urang ngagaduhan gurat takdir sewang sewangan, nu kedah ditampi ku rasa syukur!" tandes Bulan bari teu weleh imut.
Bentang ngahuleng. Naha Ambu Bulan tiasa ngadongengkeun Panonpoe, iraha paamprokna? gerentes Bentang, rasa panasaran motah noelan kalbuna.
Bulan rerencepan, enggal ngelemet ka satukangeun mega.
Bentang Bodas jeung Bentang Beureum dirapalan di KUA Tata Surya.
“Tarima abdi nikah ka Bentang Beureum kalayan mas kawin gas supernova, awan molekul, sarta inti reaksi fusi nuklir, dibayar kontan!” ceuk Bentang Bodas.
“Sah ayeuna mah urang silingurilingan,” pok Bentang Beureum.
Satuluyna maranehanana dumuk dina sistim bentang ganda UZ For. “Najan revolusi urang ukur sababaraha jam, tapi ulah hilap nya pikeun terus siliteuteup. Supados remen kajadian samagaha,” ceuk Bentang Bodas.
“Mung samagahana ulah gancang teuing, atanapi elat, nya?” pok Bentang Beureum, seuri koneng.
Lagu ngarumah tangga, tetela aya dua planet raksasa nu teu weleh ngahihileudan. “Sok nembongan wae. Saurna gaduh massa genep tikeleun massa Jupiter. Hawatos abdi mah,” ceuk Bentang Beureum.
“Ulah sieun. Da geuning eta dua planet raksasa teh sakali ngarevolusi mibutuh waktu 5-16 taun,” ceuk Bentang Bodas.
Ti harita, kalawan noron Bentang Bodas nyedot sakur material nu aya di sabudeureun beungeut Bentang Beureum. Ngamalir lir dina walungan angkasa.
Kampung ciuyah kaleungitan kokolot, Bah Uming geus tilar dunya. Kari waasna, biasanamah lagu Darso teu weleh nyoara, "amparan sajadah" jeung "halangan diri" singhoreng teh pertanda yen Inyana bakal mulih kajati mulang ka asal. Tapi bagja ditutungtungan ku istiqomah sanggeusna menang taufiq jeung hidayah. Pantesan sapopoena muyung, cenahmah syarat pilihan tea sieun teu kasanding, sieun teu cumpon pedah dirina rumasa lamokot ku dosa. Kabeh ngarasa leungiteun, kokolot anu milampah alus kacongona, anu geus nyaho bakal pimaoteun. Lain mati suri/ dianjangkeun deui, tapi geus titis tulis cunduk kana waktuna inyana ninggalkeun alam rame ieu...pileuleuyan bah Uming....mugi sing dicaangkeun, dilegakeun di alam kuburna oge meunang pangampura Gusti, aamiin.
Kuniang hudang, ret kana jam nu ngadaplok, geus jam dalapan, nyampa tarang budak angger nyebret keneh sakitu geus di bere parasetamol ge.
Ragamang kana loket tinggal lima rebu perak, beu teu cukup keur dahar isuk ge, buru2 mandi,sebrut2 dangdan sataker kebek,rap make baju nu panseksina,plus sapatu wedges 17 cm.
Jam salapan kaluar ti kamar kontrakan, bari teu poho nyium hela tarang budak,doakeun mamah meunang acisnya sayang, budak unggek jiga nu ngarti.
Geus nangkring aya dua jamna, can aya keneh si um nu ngiceupan, roko geus ampir beak sabungkus, ret ka kaler pihujaneun meni geus sacureun, hawa karasa nyecep kana tonggong nu buliglag.
Duuuh nasib, kumaha ieu teh.? gustiiiiiiii kabutuh meni padedet, keur ubar jeung dahar isuk, jaba nu boga kontrakan geus bulak balik bari sosorongot nagih sewaan.
Keur anteng ngalamun, ti kajauhan barudak satepak gogorowokan nyanyi nu kadengena teh " Habis berbatang batang tuan belum datang, bagaimana anak2ku dapat makan." Emhhh kang Iwan Fals mani pas lagu teh jeung nasib kuring.
Hatè bah Dinta ngarasa tenang. Hirup basajan di pilemburan. Teu nyangka. Bakal tepung jeung jaman modèl kiwari.
Poè ngabarangsang,ngagarang rasa nutungkeun rumasa. Hideung leuwih ti areng. Gelebug angin ngahurungkeun sakabèh eusi dada. Ngaguruhna ci hujan nambahan ngagedurkeun rasa nu aya. Kesang tambah juuh,teu bisa ngareureuh. Kudu terus lumampah. Teu kaboro nolih komo pipilih. Sieun katinggalkeun. Eureun, komo kaleyek. Jadi runtah. Lung-leng matak lieur. Hareupeun,tukangeun,gigireun, luhureun. Patinggarenclang. Matak kabita. "Piraku teu bisa!" Nafsu ngaberung, ditumpakan kalangkang nyorang kahayang. Era mun teu laksana. Wiwirang. Pada nunjuk, pada nyeungseurikeun. "Matakna hirup kudu biluk ka waktu mibapa kanu loba." Ngajelengèng. Norèkeun ceuli. Teu èling. Laju lumaku.
Gebeg! Reuwas. Hatè ngaleketey diri geus dituyun iteuk. Rumasa salah. Èra kènèh ku Manusa tibatan kunu Maha Kawasa.
Kumalayang di satengahing rebun halimun kahiangan. Mapag méga nu ngalimpudan langit. Pileuleuyan. Waruga nu kungsi diancikan. Sira jumepepeng tan humurip. Kula sukma nu medal mangsa rumongkah di médan danalaga. Sugan téh moal kieu balukarna. Asa isuk jaganing géto lalakon nu geus kaimpleng bakal natrat dina gurat kahirupan. Horéng teu kitu. Lawang hirup geus ditutup, lir nutupna lawang sigotaka na carita pawayangan. Pileuleuyan dunya dua papasangan. Pileuleuyan lemah opat papatan. Pileuleuyan dulur-dulur, baraya, sobat. Ulah rék pareunggas harepan, sing arémut, lalakon panjang kénéh, Lur!
Geus reup-reupan. Layung gé kari saudat. Bangawan semu ngagibleg. Caina campur jeung getih. Bau bangké deuih. Bubuhan keur usum perang. Perang dunya. Tukang Parahu guligah. Luak-lieuk. Bugang patumpuk-tumpuk. Téng waja. Kapal udara. Ngabangkarak di bangawan. “Tepi ka kieuna, Amang…!” gogodeg Lutung Kasarung. Bingung. Néangan nu dipigandrung. Nu sarimbag reujeung Indung. Weléh. Boa jadi korban perang. Keur kitu, aya nu cunduk. Wanoja nu rubat-rabét. Tapi geulis liwatsaking. “Purbasari!” ceuk Sang Lutung. Curinghak. Tukang Parahu ngabalieur. Nyumputkeun beungeut. “Tepung jeung Kakang Tumang?” Si Wanoja tumanya. Tukang Parahu ngabetem. Sang Lutung mata simeuteun. Kapincut. “Paéh di pangperangan, kitu?” Si Wanoja kukulutus sabot ngaléos. “Purbasari pisan, Amang! Yakin!” ceuk Sang Lutung bari nguniang. Tuluy lugay. Nuturkeun hariring asih. Angin bangawan ngulisik. Dumalingding. Teu mabek siga sasari. Tukang Parahu ngaheruk. “Sabaaar, Sangkuriang! Ukur Cinta nu baris ngajait jagat!” angin rintih humaréwos. Manéhna rumahuh. Meper rasa nu pagaliwota. Nyérangkeun nu tuluy guntreng néang bulan ka wétankeun.
Teu kasohor teuing, tapi jadwalna padet pisan malah mun keur usumna, ngarias teh hampir tilu poé sakali. Dina hiji waktu, pamajikan kuring dipénta bantuan ku tukang rias éta téh. Lumayan, bari ngalap élmuna gerentes haté pamajikan.
Bari ngarias, panon pamajikan mah muter, rét kaditu, rét ka dieu. Panasaran mik-ap naon wungkul nu aya dina ‘tas rias’ bu Haji téh. Teu kungsi 15 menit, anjeunna bérés ngariasna. Gebeg, haté pamajikan ngagebeg ningali hasil rias anu asal-asalan, jiga hasil tukang rias nu di kampung. Kitu deui dékorna, meja raréyod, taplak jeung kain bekron-na karuleuheu.
Réngsé ngarias, réngréngan tukang rias kaasup pamajikan kuring sarapan nu geus disadiakeun ku nu hajat. Keur sarapan, pamajikan kuring olohok bari teu eureun-eureun ngagésék panon. Teu kitu kumaha, panganten téh salin rupa jadi geulis jiga Nyi Roro Kidul, kitu ogé dekorasina jadi agréng tur méwah.
Harit basa sobat kuring Ani Satiawati menta diseraku ku salakina. Kuring protes. Manehn basa didahup ku Pa H asan teh kulantaran manehna geus teu tahan deui hirup nyorangan basa salakina maot kacilakaan tabrakan motor di Nagreg. Lila kana 3 taunna manaeh hirup nyorangaa Tapi mungguhin manusa jeung manehna sehat tur ngora keneh oge boga rupa. " Rek nengan nu kumaha deui Ani. nu penting hirup aya nu ngabayuan, diimahan, sagala kacumponan. Naha make menta diserahkeun ??
" Ah teu kiat Ceu, asa hirup teh dipake cocoaan, Teu aya kakurang tapi hate asa disasaak. Teu, teu adil ah Ceu" cenah bari tungkul
Naon anu kaalaman ku Ani, naha bet kalaaman ku kuring? Basa kuring niat gilig jadi nu ngora kawin ka Bapa Sukma. Ah teu kuat 3 taun, awak kuring jadi kuru, hate loba kanyeri, make sok nyeri hate mun kadengae manehna jalan-jalan jeung pamajikanana anu kolot.
Kuring geus ngajukeun niat papisah jeung salaki kuring ka KUA.!!.
Nineung ka Agan teh eta ku boralna. Teu kaur manah kagaleuh beubeureuh. Lebet dompet estuning muruhpuy uduh. Kantenan upami angkat-angakatan, teu weleh maparin kagegelan. Bade anggoan bade katuangan. Tos teu janten etangan.
'' Kaputan butik nung, moal aya nu sami. batur mah teu aya nu nganggo''.
Sanggem salira waktos maparin Blus beureum ngora anggeeun boboran kamari. Asa na punclut gunung, ayun-ayunan diayun ambing pangalem. Pajahkeun cacak ku pangganggo model kitu tos ngagulubur mancur. Kantenan upami nganggo Abaya renda Syahrini panginten disangki potokopian widadari.
Gelemreng kaditu gelemreng kadieu, rumaos panggindingna teu aya anu nyaingan. Namung geuning waktos tuang garwa ngalangkung ka payuneun bumi. Acuk teh aya ku nyeples sami. Mung nu si Teteh mah ukuran es nu abdi mah dobel eks-elna.
Titis tulis ti ajali, kadar diri nu geus teu bisa dipondah. Dilahirkeun, digedékeun, diurus sapuratina, nu sakabéh kawengku ku istilah dikukut. Nya ku papada kuring, mahluk Pangéran. Karasa dipikanyaah, dilelebar, dihargaan, pikeun hiji tujuan.
Dikumpulkeun jeung papada batur sanasib, teuing sabaraha jumlahna. Loba pisan di tegalan. Kuring geus apal naon tujuanna, nya sadrah wé da takdir téa. Teu salempang teu ringrang, teu sieun ogé teu wani-wani acan. Cunduk kana waktuna kagiliran, bedog seukeut ngagurilap katojo cahya srangéngé. Kécécét, burial, kerejet-kerejet, les simpé.
Geuning teu cukup kukitu nu karandapan ku kuring téh. Loba pisan peta manusa nu kaalaman tur tumiba kana ieu diri. Panjang lamun dicaritakeun kabéh mah. Ngan nu jelas, kiwari sabagian tina diri kuring ditiiran, disamaraan, dibeuleum, tug nepika diwadahan ku lodor. Kuring imut, da loba jalma nu pada beuki geuningan.
Katingali ku kuring ayeuna, naon waé eusi beuteung manusa.
"Guligah. Motah, jeroeun dada. Kasono nu hese dipapalerkeunna. Peureum kadeuleu, beunta karasa. Mun ngedeng asa gigireun. Mun leumpang asa tukangeun. Ngingiclik." cekeng ka Ki Sobat nu keur olohok mata simeuteun. Hookeun. "Sono ka saha?!" galindengna. "Ka Mantri Ija!" cekeng tandes. "Nya, kari henjig indit atuh?!" pokna, molotot. Ukur ditembal ku gideug. "Sok dianteur ku uing! Ke di jalan dipang-meulikeun gulali" olona. Gideug. Ki Sobat mencrong. Nyureng. "Pasti sieun dijeksi, nya?!", tanyana, nyerengeh. Uing unggeuk. "Atuh mani sanasib?" pokna.
Wanoja gareulis ti mancanagara jul-jol, aya ti lembur Bi Éro sumawona lembur Mang Sam. Kayaning Néng Emwé, Mis Fordi, Ceu Forseu, Nyi Chrisly, Nok Alfaro, katut liana. Saridéngdang, ngaluis pageulis-geulis. Hayang kabandang ku pamuda ti kampung Koré. Hanjakal. Nu dipikat, api lain. Teu kurang akal. Para wanoja manca nurunkeun ajén, nyaringsatkeun erokna. Pingpingna tingborélak, pikabitaeun. Pamuda Koré tetep haré-haré. Ngarasa disapirakeun, para mojang démo ka balé désa Wétéo. Supaya neken Tua kampung Koré, ngaleungitkeun puraga, améh ipekah sawawa. Dihaminan camat Gatt. Pakewuh. Diheueuhkeun. Laju, der! wanoja manca maruka lapak méjéng, teu sirikna patéép. Ngahéroan. Ngan. Pamuda Koré keukeuh milih wanoja sawewengkon. Taak. Béakeun akal. Palakiah pamungkas, kolot-kolotna wanoja manca, miceun kaéra. Lumengis. Meredih ka Tua kampung. “Tulung Wa, anak uing didahupkeun ka pamuda dieu.” Itung-itung ngaraketkeun babarayaan. Béwara. Pamuda nu miboga patali usaha jeung urang manca, kudu ngawin wanoja manca. Saeutikna hiji. Ngan hiji-dua nu ngagugu. Kumaha ari pamuda Énon?
”Engkang, kumaha damang? Abdi nuju BT yeuh,” ceuk kuring muka carita dina chat facebook, dibarung nga-klik ikon jamedud.
”Ku naon atuh Enung, biasana Enung mah ‘Keep Smile’ waé, imut nya,” ceuk anjeun bari ngirim ikon ”smile”.
Paguneman ngalér ngidul, nu diémbohan ikon-ikon.
Lamun anjeun keur ngarayu, ikon écéng warna kayas nu dikirimkeun. Lamun ambek, nya nu tandukan. Lamun aya kamandang nu bener, ikon jempol kasanggakeun. Lamun sedih, ikon nu ngeclakkeun cimata. Waktu nyaritakeun nu pikaseurieun, diémbohan ikon calawak. Kalan-kalan maké ikon nu dikacamata jeung ikon-ikon séjénna. Kitu padungdengan urang dina dunya maya atawa SMS. Nu diwangun ku ungkara kecap, runtuyan kalimah binarung ikon, gumantung pamadegan jeung eusi haté séwang-séwangan.
21 ikon maturan urang dina gunem catur pikeun ngantengkeun tali silaturahmi. Ogé ngaraketkeun katrésna nu nyaliara dina jero dada. Hatur nuhun Engkang, kanggo ikon nu dikintunkeun salira. ***
Tiap salira jajap ka sakola tuang putra , akang sok ngocomang sorangan, pantesna da akang nu jajap salira ka sakola tuang putra.
Panas morélèt tengah poe èrèng èrèngan, panas na lir ibarat cai panas nu anyar ngagulak dina sèèng, eta kenek elf nangkel gugupay sabari nèangan panumpang, matak piwatireun, bandung - panjalu ukur 4 urang nu naèk na.. Saenggeusna nyiar panumpang di malangbong si kenèk diuk dina korsi ngitung duit bari pok na tèh ngadu'a "Ya Alloh bukakeun panto rezeki abi".. Rey wèh rasa nu tadina watir jadi karunya.. "Mang, ieu abi gaduh tuangeun kiripik nu kr ramè di bandung sakèrèsèk jang anak pamajikan amang di bumi sareng ieu angsul nu nembè,mangga kanggo amang, wios abi mah teu cios nawis..
Lain teu hayang saré, da ari tunduhna mah nataku. Ngan, unggal deuk ngalenyap. Jelegér! jiga aya gegendir, nu matak nongtoréng dina jero ceuli. “Gusti… Abdi sanés Namrud, raja lalim” ceuk manéhna. Tik tek… tik tek. Sora jam ngajungjurigan tiap peuting. Nyileuk. Dokter ti saban madhab didatangkeun. “Sacara klinis mah, pangersa téh, sehat” kitu kasimpulan para dokter. Pupuhu Nagri beureum panona, cipanon reumbay nahan tunduh nu kacida. Saminggu katukang. Di hiji imah, aya budak keur ceurik. “Gusti.. Abdi nyeri haté…! Abdi éraaa…” reumbay cimatana….
Basa mukakeun panto, kadéngé aya sora nu maralak kana suhunan. Haté kebek ku kapaur. Ngimpleng balai nu katara bangun rék ngurunyung. Mangkaning euweuh pisan batur pakumaha, da tatangga geus arindit kabéh ti poé mangkukna. Pamajikan katut budak mah kapan ti minggu kamari ogé geus diungsikeun ka imah kolotna.
Leumpang ditiung buntelan. Bari panon mah mélétét nengetan kaayaan. Ngan warna hawuk nu nyaliara. Dina suhunan jeung dina pucuk tatangkalan. Sawaréh mulas jalan liliwatan. Asa di nagri mana boa. Matak peunggas pangharepan.
Anjog ka hareupeun imah panggung. Teu werat uluk salam, kapiheulaan ku nu ngabagéakeun.
“Henjig wé rék indit mah, Akang mah rék ngadagoan indung heula. Sugan aya kénéh kaingetna,” sorot panonna nepakeun kateuneung.
Najan geus kasawang ti anggalna, ari dipokkeun kitu mah nya dalah dikumaha. Gedig deui leumpang. Dijajap ku sora gumuruh jeung sora angin nu paselang . Ret ka tebéh kaler. Panon gunung papak téh keur meumeujeuhna jéér.


text:
Eka Gandara Wk
Ari usum hujan kieu teh sok ras inget kana pangalaman sorangan jaman barudak laleutik keneh. Balik kuli harita teh, kasampak barudak keur kekeceprekkan , huhujanan. Teu mangrupa da puguh bari guyang ulin leutak. "Tah papap uih !"indung budak ngabejaan bari nyingsieunan barudak tidituna mah. " Teu kenging diwagel, tah, kalah ngahajakeun geura.....!"cek indung budak sieun disalahkeun. Nempo kuring nulak cangkeng barudak teu wani nyampeurkeun, angger cicing di buruan bari meresihan leutak disakujur awakna. Ras inget ka sorangan keur budak oge sok resep mun huhujanan bari ulin leutak. Tapi ayeuna mah geus beda jaman. Kuring kudu mantuan indung barudak "menegakkan kewibawaan"......! Bari angger nulak cangkeng ditambahan ku rada molotot kuring ngamimitian acting : "Kadarieu...!" cek kuring rada ngagorowok, barudak nyalampeurkeun bari tungkul teu wani nempo sang bapa nu keur bendu. Kuring neruskeun hanca acting tea, ayeuna mah bari rada nyentak : "Teu bisa dicarek ku mamah mah, ku papap yeuh...!" Volume sora rada ditambahan : " Sok, mending huhujanan atawa mending disintreuk !".... bari nginghak rek ceurik barudak rampak ngajawab :"...........nya mending huhujanan !".....acting kuring teu kebat da rumasa salah mere pilihan, indungna ngehkey nyeungseurikeun kuring.....!***


text:
Tiap lalaki pasti calon Bapa. Najan ajal nu ngagugurkeun jabatan Bapa di
dunya. Memeh jadi Bapa, pasti kudu aya conto piBapaeun, nu paling
deukeut mah pasti Bapa sorangan. Mun, nu kaleungitan Bapana, anggap we
Kanjeng Nabi jadi Bapa, conto pikeun ngarungan rumah tangga, ngayom
istri ngurus kulawarga, ngahirupan budak jeung gaul jeung tatangga nepo
kana urusan ibadahna. Jadi Bapa,emang teu gampang, najan ngan nitipkrun
binih ka pamajikan tapi boga hak ngahirupan budak jeung dpenta tanggung
jawb dunya aherat
ASK-PASUNDAN JAYA


text:
Chye Retty Isnendes*
Terang jenengan Tini Kartini teh ngawitanana tina karya sastrana nu mandiri atanapi ti nu antologi, dina buku atanapi majalah. Di IKIP jenenganana langkung sering disabit sareng dianggo rujukan paelmuan tina perihal panalungtikanana. Taun 1997, kuring diaku janten anggota PATREM. Di PATREM tangtos bae, kuring jadi terang saha ari Tini Kartini sacara fisik, sareng saeutik ngalelekan ide-idena, hususna ide-ide ngamajukeun organisasi sareng sawanganana kana karya-karya wanoja. Kasimpulan kuring harita; Tini Kartini teh ngaran penting dina hasanah sastra Sunda, di sagedengeun Aam Amilia.
Waktos PATREM bade nerbitkeun deui antologi carpon, sawanganana kana karya sastra wanoja beuki tembres bae. Komo saparantos ngupingkeun debat adurenyom para senior PATREM (Tini Kartini, Naneng Daningsih, Aam Amilia, Ami Raksanagara, jrrd) nu menanggapi kritikan-kritikan para lalaki kana antologi munggaran PATREM; Guriang Tujuh.
Tini Kartini kalawan jelas ngasongkeun konsep kana karya sastra nu bade dibukukeun. Tini Kartini oge salah sawios nu nyeleksi sareng ngoreksi eta naskah carpon. Konsep Tini anu katangkep ku kuring nyaeta: karya sastra wanoja teh kudu lega ambahan, rea panemu, sareng timu pangaweruhna. Tini Kartini ngusulkeun yen karya sastra wanoja teh kedah diserat ku kadariaan, ngasongkeun logika sanes wungkul perasaan, tehnik nyerat kedah dihadean, sareng tema nu digarap sanes wungkul sabudeur: kasur, dapur, sumur (domestisian/karumahtanggan). Malih mun tiasa mah meureun kedah siga seratan lalaki.
Konsep nu hade pisan dugi ka kuring ngahuleng, bari dina hate ngagerentes; tiasa moal nya karya sastra wanoja siga kitu? Pikeun kuring bae sadirieun, asana teh bangga amat. Tuluy kuring harita ngawalon dina ati –margi kuring teh yunior keneh, sadar diri–; yen kuring rada teu sapagodos kana konsep karya sastra wanoja nu hade samodel kitu. Tapi kuring oge teu tiasa ngawaler, upama ditaros naha bet rada teu sapagodos?
Ayeuna kuring rada tiasa ngawaler eta pertanyaan sorangan. Kuring tiasa memaknai konsep karya sastra Tini Kartini samodel kitu. Geuning anjeunna oge aktif dina organisasi nu ngabahas perkawis kalungguhan wanoja sareng lalaki (gender). Saeutik-gedena, Tini Kartini tos uninga kana konsep perspektif feminis (sawangan kawanojaan) sareng ‘sadar diri’ yen kamampuh wanoja sareng lalaki teh tiasa sami-satata, henteu dibedakeun ku jenis kelaminna. Eta kamampuh teh tangtos bae kedah dibarengan ku pendidikan kulawarga sareng pendidikan di masarakat nu henteu ngabeda-bedakeun potensi hiji manusa tanpa malire kana jenis kelaminna.
Namung Tini Kartini oge sadar, yen perspektif kawanojaan teh sulit pisan dilarapkeunana dina kanyataan. Pagedrugna ajen-ajen nu tos mapan nu notabene dicekel, dijagaan, dihakiman ku kaom lalaki (patriarki) sareng ajen-ajen anyar dina sagala wangun kahirupan (hususna feminisme) kacida tarikna. Malih nimbulkeun kateuresep, apriori, salah paham, tipu daya, sareng –meureun oge fitnah.
Tini Kartini kalawan daria, ngalangkungan konsepna hoyong nempatkeun karya sastra wanoja satata sareng karya sastra lalaki tapi oge anjeunna masih nempatkeun maneh dina sawangan lalaki (kapangaruhan ku pikiran-pikiran lalaki/patriarki). Memang dina polarisasi model kitu, tangtosna oge hese ngaherangkeun ciburial tina cibeas. Dunya awewe nu salami ieu direpleksikeun ku lalaki, jadi mangaruhan daya pikir wanoja nu teu tiasa nempatkeun maneh dina sawangan kawanojaanana kalawan ajeg.
Sedengkeun numutkeun pamendak kuring mah, karya sastra wanoja teh kudu jadi dirina pribadi nu napak dina kawanojaanana. Anapon tema teu jadi pasualan, nu penting pangarang wanoja kudu daria ngagarap karyana; disarengan ku ambahan nu lega tea, rea panemuna, timu pangaweruhna, sareng nu penting mah: ludeung turta bertanggungjawab dina berkaryana.
Tema-tema domestisian henteu ngahalangan hiji karya sastra jadi hade/bermutu. Malih hal eta kedah diangkat ku wanojana pribadi kana ranah kasusastraan; yen eta oge hiji kakawasaan kaom wanoja dina berkiprah di dunya sabudeureunana. Sareng hal eta kedah diajenan ku kaom lalaki nu moal bisa persis ngarasakeun, midamel, sareng ngarefleksikeun dina wangun seratan; hal-hal nu aya patalina sareng kawanojaan.
Dina pamustunganana, konsep Tini Kartini jadi konsep nu gentlement nu kedah diemutan ku kaom wanoja tur diwujudkeun dina karya (sastra). Sareng leres, Tini Kartini teh hiji ngaran penting dina hasanah sastra Sunda..***


text:
Kamis, 20 Februari 2014
Contoh Carpon Sunda Singkat
Do you like this story?
Di wewengkon Garut aya situ anu ngaranna kawentar ka mana-mana, nyaéta Situ Bagendit. Cék sasakala mah, éta Situ Bagendit téh asal-muasalna kieu:
Baheula, aya hiji randa beunghar katelahna Nyi Endit. Ieu téh saenyana mah nénéhna, da ngaranna sajati mah Nyi Bagendit. Manéhna téh kacida pisan kumedna.
Geus taya nu bireuk deui kana kakumedanana téh. Salian ti pakacar-pakacarna mah, tara aya nu larsup ka imahna. Éstuning lain babasan éta mah hirup nyorangan téh. Ngahaja mencilkeun manéh, ngababakan di tengah pasawahan anu upluk-aplak. Maksudna taya lian, ku bawaning embung campur jeung batur, da sieun kasoro téa.
Kacaturkeun keur usum panén, di ditu di dieu ceuyah dibaruat. Ka sawah Nyi Endit ogé réa nu gacong. Ari réngsé dibuat jeung sanggeus paréna dikaleuitkeun, sakumaha tali paranti, Nyi Endit nyieun sidekah. Ngondang lebé jeung sawatara tatangga. Popolahna saniskara ku sorangan, teu aya nu ngabantuan. Barang geus tarapti, sakur nu mantuan ngakut tuluy diondang ngariung tumpeng. Atuh anu ngariung téh nepi ka ratusna. Tapi sadia tumpengna teu sabaraha, nepi ka ngan sakotéap gé geus bérés, bari tingkarétap kénéh.
Keur meujeuhna balakécrakan, solongkrong aya aki-aki bongkok nu nyampeurkeun. Ku pribumi teu ditari teu ditakon. Nya pok aki-aki téh waléh yén teu kawawa lapar, sugan aya sih piwelas. Ana gantawang téh Nyi Endit bet nyarékan, nyék-sék-nyéksékkeun, pajarkeun téh taya kaéra, teu ngahutang gawé, ménta bagian. Tungtungna nepi ka nundung, aki-aki dititah nyingkah. Cindekna mah geus lain picaritaeun wé.
Aki-aki indit bari jumarigjeug, bangun teu nangan. Méméh indit manéhna ngomong kieu, “Sagala gé boh ka nu hadé boh ka nu goréng, moal taya wawalesna.”
Ngomong kitu téh kasaksian ku sakur nu aya di dinya. Saréngséna nu dalahar tuluy amit rék baralik. Kakara gé patinglaléos, rug-reg ngarandeg, sabab aya nu tinggarero, “Caah! Caah!” cenah.
Henteu kanyahoan deui ti mana datangna cai, ngan leb wé pakarangan Nyi Endit téh geus kakeueum. Atuh kacida ributna, jalma-jalma geus teu inget ka diri batur, asal salamet dirina baé. Nyi Endit ogé nya kitu, niat rék nyingkiran cai, tapi barang kaluar pisan ti imahna, cai téh nepi ka lir ombak laut tinggaruling ka palebah Nyi Endit. Imahna terus kakeueum méh laput.
Nyi Endit angkleung-angkleungan, bari satungtung bisa mah teu weléh-weléh sasambat ménta tulung Tapi taya nu nulungan, da batur gé sarua ripuhna. Nyi Endit ngalelep. Beuki lila, cai téh beuki gedé baé. Nepi ka jadi situna, ngeueum sakabéh pakaya Nyi Bagendit.
Kacariotakeun baheula dina hiji tempat aya oray naga keur nawu balong. Sungutna ngegel kana tangkal huni, buntutna dibrlitkeun kana pancuh tambakan beulah dieu. Awakna malang dina balong tea, tuluy di ayun keun goplak, goplak, goplak dipake nawu baloing tea.
Teu kungsi lila balong teh saat laukna sing kocopok loba. Jol datang gagak kadinya haritamah gagak teh buluna bodas ngeplak. Ujug-ujug corokcok weh laukna dipacokan nepi beak lauk nu baradagnamah.
Ku oray sanca katempoen gagak maling lauk, geuwat digenggereuhkeun, tapi gagak ngalah beuki ngahajakeun. Atuh oray ambek sebrut bae diudag gagakteh. Gagak teh hiber kuorang diobrot, gagak teh bingung da diberik wae sieunen katewak. Kabeneran aya nu keur neleum, gebrus bae gagak teh asup ka jero pijanaan. Atuh ari muncul deui teh geus lestreng .
Barang jol oray sanca teh panglingeun, da jadi hideung lestereng. Pok weh oray sanca nanya, “mahlik hideung maneh nempo sakadang gagak teu bieu liwat kadieu?”
Gagak teh sorana digedekeun, ngomongna oge basa Betawi, da sieunen katara, “Engga, gaaaa!”
Tah kitu sasakalana manuk gagak buluna hideung jeung sorana gaaa, gaaaak!
Jaman baheula aya sireum keur ngarak rajana, ngaliwat kana alur jajalaneun gajah.Keur ramé ngarak, jol datang gajah.Sireum nu sakitu keur nakleukna téh, teu antaparah deui, leyé-leyé baé ditincakan, bongan cenah maké ngaliud di jajalaneun. Atuh lain ratus deui, tapi aya rébuna sireum anu paéh téh.
Barang raja sireum ningal baladna réa nu paéh, kacida ambekna, tuluy susumbar, “Éh Sakadang Gajah, sato nu telenges, nu teu boga ras-rasan ka papada mahluk, rasakeun pamales ti kami.Ulah adigung asa aing.Engké di Jumaah Kaliwon, urang perang tanding jeung kami!”
Walon gajah bari seuri, “Rék ngajago Sakadang Sireum téh? Lamun enyaan, hég ku kami didagoan! Di mana hayang perang téh?”
“Tuh di ditu, di handapeun tangkal waru nu itu, nu condong ka jalan!”
gancang, gajah nuluykeun deui lampahna. Ari raja sireum teu talangké deui, tuluy baé nabeuh tangara, ngumpulkeun kabéh baladna. Teu sabaraha lila, balad sireum téh geus nakleuk di tegalan.
Ceuk Raja sireum, “Éh balad kami kabéh! Di Jumaah Kaliwon kaula rék perang tnding jeung Sakadang Gajah, tuh handapeun tangkal waru nu itu! Ku sabab éta, kaula ménta ka aranjeun sakabéh ulah sisingeun, kudu pada digarawé. Saréréa kudu nyieun lombang sing gedé pikeun piruang. Nya palebah waru nu itu kudu nyieun piruang téh.Prak geura digarawé ti ayeuna.Tapi kadé jukutna mah ulah ruksak, kudu angger baé kawas ayeuna.Dikorowot ti jero baé, taneuhna engké sésakeun, tuh kira sakandel papan beunang Sakadang Manusa, ka luhurna mah.”
Balad sireum saur manuk, kabéh pada jangji rék pada suhud digarawé, sarta pada sanggup anggeus dina waktu tujuh poé.
Saomong balad sireun teu nyalahan, dina waktu tujuh poé piruang téh geus bérés. Ti luhurna teu katara, teu jiga piruang meueus-meueus acan, kawantu buatan par ahli nerus bumi.
Barang nepi kana waktuna, kana poé Jumaah Kaliwon téa, subuh kénéh Raja Sireum geus ngabedega sisi piruang beulah kulon, nyahareup ngétan. Saksi-saksi geus karumpul, nyaéta: Sakadang Peucang jeung Sakadang Monyét.
Wanci haneut moyan, jol Sakadang Gajah ti beulah wétan maju ka kulon, nyampeurkeun Raja Sireum.
Jauh kénéh ogé Raja Sireum geus celuk-celuk nangtang ka Sakadang Gajah, “Gancang ka dieu Sakadang Gajah, ieu sihung kami geus seukeut meunang ngasah tujuh poé tujuh peuting, geus sadia bakal maéhan sampéan.Lamun enya sampéan sakti, gancang geura rontok kami!”
Barang gajah ngadéngé panangtang Raja Sireum kitu, jol suruwuk baé narajang.Tapi cilaka, teu kungsi nepi, da awakna kaburu tigebrus mantén kana piruang, sukuna tipitek. Sakadang Gajah adug-adugan méakeun tanaga hayang kaluar tina piruang, tapi weléh teu bisa. Tungtungna béak tanaga ngajoprak teu bisa walakaya.
Ceuk raja Sireum ka balad-baladna, “pék ayeuna geura hanca ku aranjeun éta sato telenges téh!”
Balad sireum nu réana mangyuta-yuta, bareng narajang, napuk kana sakujur awak Sakadang Gajah.Gajah ripuh dicocoan ku sireum. “ampuuun…ampuuun!” Sakadang Gajah tulung-tulungan ménta ampun.Manéhna taluk tarima éléh, jeung jangji moal deui-deui ngaganggu ka bangsa sireum.
Ti dinya riwayatna, aya paribasa “Sireum ogé ditincak-tincak teuing mah sok ngalawan”. Atuh lamun aya nu suten, jempol anu jadi perlambang gajah, éléh ku cinggir anu jadi perlambang sireum
Pedaran
Unsur-unsur dongéng:
1) Téma = jejer utama atawa inti persoalan carita
2) Palaku = nu ngalalakon/inti persoalan carita (B. Ina. Pelaku)
3) Galur = runtuyan carita/kajadian (B. Ina. Alur)
4) Latar = tempat jeung waktu lumangsungna carita
4 Golongan Dongéng:
1) Parabel = nyaritakeun kahirupan jalma di masarakat atawa dina sajarahna. Conto: Prabu Siliwangi, Kéan Santang, Si Kabayan
2) Fabel = nyaritakeun kahirupan sasatoan. Conto: Kuya jeung Monyét, Peucang keuna ku Leugeut, Gagak jeung Anjing
3) Légénda (sasakala) = nyaritakeun asal-usul kajafian hiji tempat, barang, sasatoan atawa tutuwuhan. Conto: Sasakala Arcadomas, Sasakala Gunung Tangkuban Tampomas, Mula Nagara Baduy, Sasakala Maung Sancang, Sasakala Paré.
4) Mite = nyaritakeun mahluk gaib, siluman atawa jurig. Conto: Kuntilanak, Munjung, Dirawu Kélong
Mitoha si kabayan keuheuleun pisan, sabab si kabayan sok ngalamun wae. di gawe bari ngalamun, dahar bari ngalamun, mandi bari ngalamun komo di pacilinganmah mani beuki anteng ngalamuna teh…
Sakali mangsa si kabayan manggih endog meri, ngagoler dina jarami di sawah mitohana, si kabayan atoheun pisan, gancang endog meri teh di bawa kaimah de tembongkeun ka pamajikanana.
“sukur, ka dieu urang kulub, keu si encid (budakna red.)” ceuk pamajikan si kabayan.
“montong” tembal si kabayan, “anggurmah rek di pegarkeun, di pilukeun kana hayam bapa, nu ayeuna keur nyileungleum” tembal si kabayan. ti dinya endog teh di teundeun hareupeunnana bari di taksir.
“kumaha akang wae atuh, ngan ayeuna mihape budak, uing rek ngisikan heula” ceuk pamajikan si kabayan bari ngajinjing boboko rek ngisikan di pancuran.
si kabayan cingogo di harudum sarung bari nyanghareupan endog. budak mah di antep wae sina kokorondangan dina palupuh, ari manehna anteng ngalamun deui, kieu ngalamuna teh….
“endog teh pasti megar, heug bikang, engke pasti ngendog deui. umpamana wae ngendogna sapuluh terus di pegarkeun deui, megar deui jadi boga sabelas meri tah, pek kabeh ngendog deui, mun endogna sapuluhan jadi boga 110 endog, beuki lila meri teh beuki loba. endogna oge pasti beuki loba. aing rek jadi bandar endog, endog di jualan aing jadi loba duit. duitna di beulikeun domba bikang. domba na baranahan tepi ka aing loba domba, dombana di jual kapasar, terus di beulikeun munding sarakit, munding oge baranahan, aing bakal loba munding… adeuh..huhuy… munding aing mani rendang di sawah…….”
keur kitu, geprak wae endog si kabayan teh di baledog ku pamajikanana tepi ka peupeus, sihoreng endog teh kacingcalang.
“kabayan, cing atuh kana ngalamun teh mani kamalinaan, tuh tenjo si encid mani buncunur sirahna tidagor kana tihang, da di antep wae…”
si kabayan kalahka molotot ka pamajikannana.
“kunaon munding aing di ruksak ku maneh..? rasakeun ieu paneunggeul..” ceuk si kabayan bari ngamang-ngamang sapu.
pamajikan si kabayan sieuneun, tuluy lumpat ka imah kolotna, bari ngais budak. si kabayan ngudag bari angger ngamang-ngmang sapu.
mitohana norojol ti imah, tuluy nanya ka si kabayan.
“ku naon maneh teh kabayan kawas nu teu eling..”
“bongan munding uing di ruksak ku si iteung..”
“na timana maneh boga munding…?”
“pan tina ngajual ladang endog asal na mah..” tembal si kabayan
“bohong ketang, ngalamun wungkul, barina ge endogna kacingcalang..” si iteung nambalang
“euh kitu..” ceuk mitoha si kabayan..” paingan atuh kebon aing, mani ledug di ranjah munding, ari maneh boga munding mah, hayoh gantian, mun teu di gantian di laporkeun ka pulisi..”
“ampun pa..” ceuk si kabayan ” abdimah teu gaduh bulu-buluna acan munding teh, eta mah lalamunan. hayu iteung urang balik..” si kabayan ngajak balik kapamajikanana.
mitohana gogodeg.
isukna si kabayan dititah ngala kalap ku mitohana, tina sapuluh kalapa, si kabayan bakal di buruhan kalapa sa hulu. si kabayan atoheun pisan, terekel wae naek kana tangkal kalapa rek ngala kalapa nu kolot.
barang nepi ka luhur tuluy diuk sidengdang dina sela-sela dahan kalapa, teng wae ngalamun.
“buruh ngala kalapa rek di jual, ladangna di beulikeu kana endog hayam, tuluy di pegarkeun, pek di ingu. hayamna beuki loba, endogna ge rea deuih, endog di jual ka pasar, aing jadi bandar endog. tina ladang endog aing rek meuli domba, domba oge ngareaan…. aing jadi bandar domba, tina bati domba aing rek meuli munding… eh ketang moal, moal meuli munding bisi ngaruksak sawah mitoha… ah rek meuli kuda wae. kudana kuda balap.. kuda ustrali nu jangkung tea, aing jokina…plok..plok kudana di lumpatkeun…”
bari ngalamun kitu teh si kabayan reurendeukan dina palupuh kalapa.
“kuda teh beuki tarik lumpatna… horseh kotoplak…kotoplak……” sikabayan beuki motah wae diukna dina palapah kalapa, tepi ka palapah teh pepelenoyan. kulantaran motah teung palapah teh potong, sikabayan ngoleang kabawa ku palapah kalapa. gebrus wae ka balong. untungna kalapa teh sisi balong, si kabayan pipina bared keuna regang awi, sukuna tipalitek, untung teu maot oge.
ti harita sibayana kapokeun deui ngalamun dina tangkal kalapa….
Si Kabayan Meuleum Lauk
Ku bapana. Si Kabayan dititah masantrén di hiji lembur nu rada mencil. Masih kénéh tradisonal pasantrénna téh. Saréna di kobong ngampar samak jeung sababaraha urang baturna. Daharna sangu liwet. Ngaliwetna reremenna mah sorangan-sorangan, tapi sakapeung mah babarengan. Mun ngaliwetna dihijikeun sangu liwetna ditamplokeun kana cécémpéh nu diamparan daun cau, terus didalahar babarengan.
Deungeun sanguna saaya-aya. Mun tas balik mah teu hésé, dan dibekelan ku kolotna, surundéng, kéré lauk, jeung sajabana. Mun teu boga deungeun sangu, Si Kabayan sok nyair di solokan leutik nu teu jauh di kobongna sakalian bari néangan suluh keur ngaliwet, kawantu jaman baheula mah teu usum minyak tanah atawa LPG. Mun nyair, sakapeung teu beubeunangan, sakapeung mah meunang berenyit, lélé, hurang, belut, jeung lauk nu palid ti balong.
Hiji mangsa, waktu isuk-isuk nyair di solokan, Si kabayan meunang anak lauk emas sagedé indung leungeun dua siki. Atuh atoheun pisan. Laukna diteundeun buni pisan, bisi dihakan ucing. Si Kabayan ngaliwet, sanggeus asak teu terus meuleum lauk.
“Moal waka dibeuleum bisi babaturan ménta, engké uing moal kabagéan,” ceuk haténa. Atuh baturna dalahar, Si Kabayan mah kalah ka kekedengan.
“Can hayang dahar, teu ngarareunah awak,” pokna waktu ditanya kubabaturanana.
Réngsé dalahar babaturanana kalaluar ti kobong rék arulin, Si Kabayan hudang, terus muru hawu. Ngan seuneuna geus pareum, geus euweuh ruhayan, malah hareupeun hawuna dihéésan ucing. Ku Si kabayan ucingna digebah, tuluy mirun seuneu, suluhna tapas. Sanggeus tapasna ruhay, anak lauk emas dibeuleum. Bari ngadagoan beuleum lauk asak, Si Kabayan ngala céngék ti pipir kobong, diréndos makeé uyah dina coét.
Geus kitu, ngeduk liwet tina kastrol, diwadahan kana piring séng. Si Kabayan muru hawu, leungeun katuhuna nanggeuy piring séng, leungeun kencana nyekel coét. Barang diteang, tapasna geus pareum kawntu tapasna ngan hiji, malah geus ampir jadi lebu. Atuh beuleum laukna téh kurumuy, hideung jeung pinuh lebu, geus teu mangrupa lauk. Ku Si Kabayan dikoréhan. Kacida pisan heraneunana, sabab beuleum laukna téh ata tilu.
“Ti mana hiji deui? Tadi mah meuleumna ngan dua. Babaturan pohoeun kitu? Ah, milik mah timana waé,” ceuk Si kabayan dina haténa.
Si Kabayan nyait beuluem anak lauk emas hiji, diasaan , enya lauk, lauk nu hiji beak, Si Kabayan nyait deui lauk nu hiji deui. Diasaan heula, bener lauk. Si Kabayan nuluykeun deui daharna sangu liwetna, mani ngalimed. Ku sabab lapar kénéh, Si Kabayan nyiuk deui sangu, terus nyait beuleum lauk nu katilu. Waktu diasaan, Si kabyan nyengir, sabab rasana haseum jeung bau. “Ucing bangkawarah,” pokna gegelendeng, léos ka cai, kekemuna leuwih ti sapuluh kali.
Jaman baheula di Pulo Jawa aya hiji raja, kakasihna Sang Prabu Munding Wangi. Ti praméswari kagungan putra istri, jenenganana Déwi Kadita, anu kageulisanana pilih tanding, kaceluk ka awun-awun, kawéntar ka janapria, malah nepi ka nelah Déwi Srangéngé, lantaran cahayana moncorong lir srangéngé.
Déwi Srangéngé kacida pisan dienodna, dipikanyaah ku ibu sareng ramana, lir nanggeuy endog beubeureumna. Sanaos kitu, Sang Prabu teu weléh neneda, neneda ka Hyang Déwata katut batara-batari, sangkan anjeunna kagungan putra pemeget. Nanging anu diantos-antos téh, ti praméswari Raja teu kagungan putra deui.
Teu kantos lami ti harita, Kangjeng Raja kagungan deui putra. Sanés ti praméswari, nanging ti selir, anu jenenganana Déwi Mutiara. Putrana pameget luyu sareng kapalayna. Kangjeng Raja kalintang pisan bingahna. Sami sareng ka Déwi Srangéngé, ka putra ti Déwi Mutiara ogé, kalangkung-langkung nyaahna.
Sanaos Déwi Mutiara tos nyenangkeun Raja, ku jalan kagungan putra pameget téa, nanging ku margi Déwi Mutiara téh selir, linggihna angger baé di gédéngeun karaton, henteu di lebet karaton sapertos praméswari. Manah Déwi Mutiara ngageremet teu sugema, timbul baé rasa ceuceub ka praméswari, dibarung ku rasa sirik ka Déwi Srangéngé.
Malah aya leuwihna ti kitu, manéhna boga kahayang, sangkan anakna jadi raja. Lamun seug anakna jadi raja téh, tangtu kahirupanana bakal robah. Moal ngarasa disapirakeun cara ayeuna. Sahenteuna atuh jadi indungna raja, disarebutna ogé tangtu Ibu Suri.
Déwi Mutiara terus mikiran. Sanajan anakna lalaki, salila di karaton masih aya kénéh Déwi Srangéngé jeung praméswari, pamohalan anakna bisa jadi raja. Ku kituna euweuh deui jalan, lian ti duaanana kudu disingkirkeun sina ingkah ti karajaan. Ngan kudu kumaha carana?
Kabeneran aya nu ngabéjaan, di tutugan Gunung Parahu, aya hiji awéwé tukang tenung sakti, an ngaranna katelah Nini Jahil. Ngadéngé éta béja, Déwi Mutiara kacida pisan bungahna. Tuluy nitah emban kapercayaanana, nyusulan Nini Jahil ka Gunung Parahu.
Barang tepung jeung Nini Jahil, pok Déwi Mutiara nyaritakeun niatna, nya éta hayang nyingkirkeun Déwi Srangéngé katut praméswari. “Kumaha sanggup?” cék Déwi Mutiara. “Tai ceuli atuh nu kitu mah,” jawab Nini Jahil. “Tapi entong dipaéhan,” cenah deuih. “Ulah hariwang,” Nini Jahil siga nu yakin.
Maksud manéh Déwi Mutiara téh, praméswari jeung Déwi Srangéngé, rék ditenung supaya beungeutna ruksak. Ingetanana, ari beungeutna ruksak mah, pasti ku Kangjeng Raja diusir,atawa disingkurkeun ka leuweung, lantaran dianggap wiwirang keur karajaan.
SI KABAYAN NGALA TUTUT
Cék Ninina, “Kabayan ulah héés beurang teuing, euweuh pisan gawé sia mah, ngala-ngala tutut atuh da ari nyatu mah kudu jeung lauk.”
Cék Si Kabayan, “Ka mana ngalana?”
Cék ninina, “Ka ditu ka sawah ranca, nu loba mah sok di sawah nu meunang ngagaru geura.
Léos Si Kabayan leumpang ka sawah nu meunang ngagaru. Di dinya katémbong tututna loba, lantaran caina hérang, jadi katémbong kabéh. Tututna pating golétak. Tapi barang diteges-teges ku Si Kabayan katémbong kalangkang langit dina cai. Manéhna ngarasa lewang neuleu sawah sakitu jerona. Padahal mah teu aya sajeungkal-jeungkal acan, siga jero sotéh kalangkang langit. Cék Si Kabayan dina jero pikirna, “Ambu-ambu, ieu sawah jero kabina-bina caina. Kumaha dialana éta tutut téh? Lamun nepi ka teu beunang, aing éra teuing ku Nini. Tapi éta tutut téh sok dialaan ku jalma. Ah, dék dileugeutan baé ku aing.”
Geus kitu mah Si Kabayan léos ngala leugeut. Barang geus meunang, dibeulitkeun kana nyéré, dijejeran ku awi panjang, sabab pikirna dék ti kajauhan baé ngala tutuna moal deukeut-deukeut sieun tikecebur. Si Kabayan ngadekul, ngaleugeutan tutut méh sapoé jeput, tapi teu aya beubeunanganana, ngan ukur hiji dua baé. Kitu ogé lain beunang ku leugeut, beunang sotéh lantaran ku kabeneran baé. Tutut keur calangap, talapokna katapelan ku leugeut tuluy nyakop jadi beunang. Lamun teu kitu mah luput moal beubeunangan pisan, sabab ari di jero cai mah éta leugeut téh teu daékeun napel, komo deui tutut mah da aya leuleueuran. Di imah ku ninina didagoan, geus ngala salam, séréh jeung konéng keur ngasakan tutut. Lantaran ambleng baé, tuluy disusul ku ninina ka sawah. Kasampak Si Kabayan keur ngaleugeutan tutut.
Cék ninina, “Na Kabayan, ngala tutut dileugeutan?”
Cék Si Kabayan, “Kumaha da sieun tikecebur, deuleu tuh sakitu jerona nepi ka katémbong langit.”
Ninina keuheuleun. Si Kabayan disuntrungkeun brus ancrub ka sawah.
Cék Si Kabayan, “Heheh él da déét.”
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Blog Bahasa Sunda Cerita Sunda Dongeng Sunda Sastra Sunda Dongeng Cawokah Puisi Sunda Wawangsalan Pantun Sunda Siloka Sunda, Adat Sunda Budaya Sunda True Storry of Sundanese Sundanese in Indonesia guyon canda bahak koleksi berita tawa humor ngakak guling pingkal komedi Funniest Story Jokes Humor Comedy Cute Amusing Jest Feeding funny Through Laugh Giggle a true story Real Life imagine Stories Crazy Collection gambar lucu foto lucu foto ngakak >> PUGER-NYUNDA.blogspot.com
Tuesday, 27 September 2011
SALINGKUH
Dunungan: “soalna geunah kénéh jeung manéh...”
Babu: “ari kitu kumaha deuih pa upami sareng abi?...”
Dunungan: “nu manéh mah asa jambal roti" pokna téh teu kireum2.
Babu: “ari ibu kumaha kitu...?”
Dunungan: “ah nu ibu mh jiga lémér"
Babu: “ah nu leres pa?...brarti pa supir bohong ka abi....”
Dunungan: “naha??...”
Babu:” saur pa supir mah ceunah raos kénéh nu ibu....”
Dunungan: ..ngalengerek........
Dicutat Ku Rachmat Wahyudin di Forrum PUGER’s Pasundan


text:
damang mas jas? wasta kami panji ti cijerah. hengpon kami merekna nokia c2. upami dicas kudu dua dinten nembe pinuh baterena. teras upami nuju dicas teu tiasa diangge/nampi talipun sareng smsan. komo diangge ngagodog emih mah. kunaon tah kinten-kintenna? hape kami lebet angin kitu? hatur nuhun
Jawab : Hehehe matakna lamun ngecharge hengpon, kudu ku charger hengpon nya'an, ulah ku sedotan....sakitu oge sakelang dua hari masih keneh bisa pinuh...kudu bersyukur eta teh. Keun wae 2 hari, 4 hari saminggu oge anu penting mah bisa keneh teteleponan, sms internetan. Masih keneh untung urangna, tingali wae eta Nazarudin, ari duitna sih emberan, ngitung duitna oge ku singkup, tapi teu boga hengpon. Anu ngaranna hape keur dicharge otomatis moal bisa nerima talipun, kusabab keur anteng, teu bisa diganggu, lamun kubasa pejabat, lagi rapat, lagi miting, lagi sibuk.. 'telepon yang anda hubungi sedang dicharging' mohon hubungi tahun depan..
10:02:00 PMMore About : SANTAI
Bang Jasmin


text:
Rupa Iket – Barangbang Semplak
BARANGBANG SEMPLAK
Barangbang = Watang daun kalapa atau kawung
Semplak = Téréh potong / murag (geus garing kolot ku umur), mung masih napel dina tangkalna
Janten maksad BARANGBANG SEMPLAK = Bagéan dari watang daun kalapa / kawung anu téréh potong / murag , mung masih napel dina tangkalna.
Conto panempatan basa : JAWARA DOMBA ADU = Pinunjul dina widang domba adu, JAWARA MANCING = pinujul dina widang mancing / nguseup, tur sababaraha harti JAWARA lianna. Namung kiwari JAWARA anu paling kainget dian pamikiran urang nyaéta JAWARA anu aya patula-patalina sareng Kadugalan tur gaduh sifat Buhun / Baheula, oge ngagaduha KASAKTIAN sareng Sababaraha elmu Kanuragananu sifatna Henteu Logis.
Anu saleresna lamun urang nganggo rupa Iket BARANGBANG SEMPLAK sanés gaduh harti nu nganggo na mangrupa Jawara Adu Jajatén, namung tiasa waé salaku JAWARA dina widang lianna.
RUPA IKET JEUNG KAGUNAAN KEUR JALMA
Rupa iket BARANGBANG SEMPLAK gaduh sifat ngaluarkeun kesang, tur osok dilarapkeun dina rupa kagumbiraan atanapi kaayaan anu pinuh ku ngolah raga, diantawisna pencak, sisingaan, angklung, calung, bajidoran, jst.
Lamun ditilik tur dihartikeun sacara tumaninah, rupa iket BARANGBANG SEMPLAK dibagi jadi 2 bagéan :
- Bagéan luhur anu muka, dihartikeun keur ruang ‘sirkulasi’ hawa di bagéan mastaka ngarah henteu kapanasan / kakekeb hawa panas anu kacida dina mangsa keur ngalakonan gawéan atanapi pancén anu kudu ngaluarkeun seueur tanagi, anu atukna urang bakal kesangan.
- Bagéan sisi gaduh fungsi kanggo nyerep kesang anu kaluar tina mastaka.
Jadi dina mangsa urang barang damel, kesang bakal babari kaserep tur bagéan luhur mastaka bakal kenging ‘sirkulasi’ hawa anu maksimal.
BARANGBANG SEMPLAK DI LEMBUR ADAT / DI PILEMBURAN
Dina sapopoé tur kagunaan di sababaraha lembur adat, perkawis maksud, harti ,tur mangsa pamakéan ngeunaan rupa iket ieu langkung seueur variasina, diantawisna nyaéeta:
- Di Lembur CIPTAGELAR, rupa iket ini dilarapkeun dina mangsa raraméan anu aya kasenian atawa keur ngalakonan pancén anu pinuh ku sumangat, conto keun maén angklung, debus, jst. Tur dina mangsa maén angklung réngsé, biasana rupa iket ieu diganti deui ku rupa iket anu lianna. Bisa diringkeskeun larapan rupa iket ieu ngan saharitaeun wungkul, tur dina sapopoé jarang pisan anu nganggo rupa iket ieu.
- Di Lembur NAGA, rupa iket langki pisan dianggo, sabab sok langsung ‘ identik’ sareng JAWARA anu gandung harti Adu Jajatén, jadi anu ampir pasti teu kenging kanggo masyarakatna nganggo rupa iket ieu, tur ampir sami sareng di lembur adat DUKUH, KUTA sareng CIKONDANG.
- Di Baduy atau Kanékes, rupa iket ieu seueur pisan dipendakan tur dianggo dina sapopoéna, teur henteu ngajantenkeun pasualan dina hal JAWARA atanapi sanes.
BARANGBANG SEMPLAK SANÈS MOTIF
Aya sabaraha jalmi anu nyebat yén BARANGBANG SEMPLAK téh nyaeta nami MOTIF tina kaén, mung peryogi ditegaskeun, saenyana MOTIF BARANGBANG SEMPLAK dugi ayeuna teu acan didamel tur teu acan mendakan, janten lamun aya anu ngical atanapi anu nganggo anu nyebatkeun BARANGBANG SEMPLAK téh motif, mangka hal eta LEPAT PISAN.
Tangtosna BUYUT urang dina rupa iket ini moal Sagawayah atanapi asal-asalan dina masihan nami, panginten aya maksad tur harti anu disumputkeun dina rupa iket ieu anu jadi patanda / siloka tur pangemut keur urang. Dina hal ieu teu tiasa diudag ka sababaraha ratus atanapi rébu taun katukang ngenaan harti anu saenyana dina filosofi / Siloka tina BARANGBANG SEMPLAK. Namung anu pasti nyaéta, hayu urang jagi tur diwanohkeun deui, supados henteu tilem tur leungit dina budaya tur cicirén urang.
BEUNGKEUTAN BARANGBANG SEMPLAK
Dina prinsipnya rupa iket ieu mangrupakeun iket anu panggampangna dina cara meungkeutna. Di sababaraha daerah jeung kabiasaan dipilah jadi 2 cara ngabeungkeutna, nyaeta beungkeutan anu nyumput tur katingali di bagean pengkerna.
Beungkeutan Jero Beungkeutan Luar
Dicutat Tina :
1. Pulasara Iket
2. Komunitas Iket Sunda (KIS)
Posted on April 23, 2013, in Budaya Sunda. Bookmark the permalink. Leave a comment.


text:
Pulo Madura
Pulo Madura aya di wetaneun Pulo Jawa. Panjangna ti tungtung kulon nepika tungtung wetan bisa diliwatan ku kandaraan salila lima jam. Pulo ieu legana 5.250 km2 (leuwih leutik saeutik tibatan Pulo Bali) sarta jumlah pangeusina 4 yuta.
Géografi[édit | édit sumber]
Pulo ieu kaayaannana rada garing, loba gunung kapur jeung tegalan. Beulah wetanna mah subur, bisa dipelakan.
Babagian administratif[édit | édit sumber]
Pulo Madura dibagi jadi 4 kabupaten, nyaeta :
Pulo Madura kasohor alatan produksi uyahna, nu matak teu aheng lamun dingaranan Pulo Uyah.


text:
1Di Ikonium, ieu dua rasul teh, terus ngajugjug ka tempat ibadah urang Yahudi sarta ngawulang di dinya. Piwulangna pohara ngayakinkeunana, nepi ka loba urang Yahudi jeung urang Yunani anu palercaya. 2Tapi urang Yahudi, — ti golongan anu narolak kana piwulangna — ngahucuhkeun jalma-jalma anu teu palercaya ka Allah tea, nepi ka maranehna maralik jadi arijideun ka rasul-rasul. 3Rada lila oge Paulus jeung Barnabas caricing di dinya teh — nya aranjeunna teh bari neruskeun ngawulangna kalawan teuneung ludeung — lantaran aranjeunna percaya ka Allah. Uaran tina hal sih kurnia Gusti teh, ku Allah dideudeul, ku jalan maparin kakawasaan ka aranjeunna pikeun nyieun tanda-tanda ajaib sarta mujijat-mujijat. 4Harita, urang dinya bengkah jadi dua golongan; aya anu biluk ka urang Yahudi, aya anu biluk ka rasul-rasul. 5Golongan anu teu percaya ka Allah, bareng jeung urang Yahudi katut parapamingpinna terus gerak; karepna mah, rasul-rasul teh dikaniaya sarta dibaledogan ku batu. 6Tapi ku aranjeunna kanyahoan, nya buru bae aranjeunna teh ngejat ka kota Listra, Derbe, jeung ka kota-kota anu aya di sakurilingeunana, bawahan Likonia. 7Di dinya, aranjeunna ngawawarkeun Injil oge. 8Di Listra, aya hiji jelema anu lumpuh ti barang burusut; manehna teh ngan ukur bisa diuk bae, teu bisa leumpang. 9Waktu Paulus ngawuruk, kabeneran manehna milu ngadengekeun. Ku Paulus dipencrong sarta kapeleng gede imanna, aya bahan bisa dicageurkeun. 10“Pek nangtung sing ajeg!” Saur Paulus ka manehna, tarik pisan. Dadak sakala, jung bae, manehna bisaeun nangtung, malah tuluy leuleumpangan. 11Bawaning ku ngarasa aneh, jalma rea raong ngaromong dina basa Likonia, pokna, “Dewa lungsur, miraga jalma!” 12Ku jelema-jelema di dinya, Barnabas disebut dewa Zeus, ari Paulus dewa Hermes, nya eta juru sabda dewa. 13Geus kitu, imam dewa Zeus — anu kuil pamujaanana aya di saluareun eta kota — datang ka kota bari mawa sapi jalu pikurbaneun jeung rupa-rupa kekembangan. Maksudna mah, arek ngajak urang dinya ngahaturkeun kurban ka rasul-rasul tea. 14Paulus jeung Barnabas nepikeun ka nyosoeh jubah nu dianggo bari terus muru jalma rea, pok ngagero, 15“Dulur-dulur! Nanaonan aranjeun teh? Kaula duaan teh jalma biasa, teu beda ti aranjeun. Ka dieu soteh seja ngawawarkeun Injil, rek ngelingan ka aranjeun supaya ninggalkeun kalakuan anu gaplah; malar hirup nyanghareup ka Allah anu jumeneng, anu ngadamel langit, bumi jeung laut katut pangeusina. 16Baheula-baheula mah, manusa teh, ku Allah diantep nyorang jalanna masing-masing. 17Tapi papadaning kitu, Anjeunna tetep miasih sarta henteu kendat-kendat mintonkeun sipat murah asih-Na, maparin hujan ti langit, maparin musim bubuahan, maparin dahareun, jeung maparin lian-lianna anu matak pikabungaheun.” 18Tapi rasul-rasul teh, meh-meh kawalahan; sabab keukeuh bae arek dihaturanan kurban ku maranehna. 19Sabot kitu, jul-jol, — ka dinya — urang Yahudi ti Antioki jeung Ikonium. Maranehna ngarorojok urang dinya, nepi ka bariluk ka maranehna. Malahan mah, eta urang dinya teh, nepi ka maraledogan Paulus ku batu sarta nyered anjeunna ka palebah luareun kota sabab pada nyarangka geus maot. 20Tapi waktu keur diriung-riung ku murid-muridna, anjeunna cengkat deui, tuluy indit deui ka jero kota. Poe isukna, anjeunna miang ka Derbe, bareng jeung Barnabas. 21Di Derbe, Paulus jeung Barnabas ngawawarkeun Injil tur hasil, nya eta loba anu palercaya. Ti dinya, aranjeunna, wangsul deui ka Listra, Ikonium, jeung Antioki. 22Di tempat-tempat eta, aranjeunna teh negerkeun murid-murid supaya murid-murid sing karuat iman; saur aranjeunna, “Asup ka Karajaan Allah mah kudu nyorang heula rupa-rupa kasangsaraan.” 23Di tiap-tiap jamaah, aranjeunna ngangkat kokolot-kokolot jamaah, tuluy dipangnedakeun sarta dipuasaan; geus kitu, eta kokolot-kokolot teh dipasrahkeun ka Gusti Sumbering kapercayaanana. 24Aranjeunna ngider di sakuliah wilayah Pisidia, nepi ka aranjog ka wilayah Pampilia. 25Di wilayah Pampilia aranjeunna ngawawarkeun Injil oge, nya eta di tempat anu ngaranna Perga sarta di Atalia anu pernahna di basisir. 26Ti dinya, aranjeunna balayar ka Antioki di tanah Siria; nya di tempat eta pisan aranjeunna ginanjar asihing Allah teh pikeun ngemban tugas nu ayeuna geus rengse dilampahkeun. 27Di dinya, aranjeunna ngumpulkeun anggota jamaah, tuluy ngadadarkeun padamelan Allah anu diembankeun ka aranjeunna sarta nerangkeun, yen Allah parantos mukakeun lawang pikeun jalan kana iman ka bangsa-bangsa sejen oge. 28Lila oge, aranjeunna nganjrek di murid-muridna di Antioki teh.
Copyright
Learn More


text:
Tata Danamihardja
Cikaracak ninggang batu, laun-laun jadi legok. Cek nu heureuy: Tai cakcak ninggang huntu, laun-laun mah ....dilebok!
Cikaracak teh cai anu nyakclakan (leutik tangtuna oge, da lamun gede mah ngaranna ngagolontor) boh tina dangdaunan, tatangkalan, atawa tina naon bae anu sipatna alami, teu ngahaja, teu dijieun-jieun. Mun ditengetan kamana ngeclakanana atawa ragragna, biasana kana lebah nu legok. Nu legokna teh bisa taneuh, bisa batu, bisa naon bae. Ke, ke, ke, legok heula atawa nyakclakan heula? Jawabanana: pasti nyakclakan heula, kakara legok, sabab legok nu muncul teh mengrupa hasil gawe si cikaracak ieu. Ku leukeun jeung teu galideur, najan lila jeung butuh kasabaran, tapi teu burung aya hasilna, teu burung legok.
Paribasa nu disebut di luhur teh sabenerna mangrupa pepeling, mun lain filosofi kahirupan urang Sunda ge, ti kolot-kolot urang, karuhun urang dina enggoning kumelendang di alam dunya. Mun hayang hasil maksud, nya kudu leukeun, wekel, tur sabar, bari jeung angger usaha sangkan naon nu dijalankeun ku urang tetep ajeg (istiqomah), teu unggut kalinduan, teu gedag kaanginan. Sabar dina harti baru tetep usaha satekah polah sangkan naon rupa nu jadi udagan urang bisa laksana. Kitu saur para sepuh, karuhun urang Sunda.
Najan ieu teh mangrupa paribasa Sunda, niley filosofisna sabenerna universal tur lintas budaya, sabab sok sanajan teu dilembagakeun dina wangun paribasa upamana, hal ieu teh bisa dilarapkeun di mana wae, ku saha wae jeung dina komunitas budaya mana wae. Komo deui upama hal ieu kabeneran dilembagakeun dina wangun nu mirip-mirip alias memper-memper. Ieu tangtu beuki ngajentrekeun yen memang filosofi cikaracak oge dipuhit dina budaya seler sejen. Dina basa Jawa upamana, pan aya paribasa 'alon-alon asal kelakon', anu sok sanajan teu nyeples sarua jeung filosofi cikaracak, tapi ngakar tina panginditan anu kurang leuwih sarua.
Nu jadi patalekan, naha sipat-sipat saperti cikaracak ieu teh masih diparake ku urang Sunda? Atawa mun ambahanana hayang leuwih lega, naha hal ieu teh masih diparake ku urang Indonesia? Tangtu kuring teu bisa kitu wae nyebutkeun 'henteu' atawa 'masih'. Leuwih hade, hayu urang tengetan ku sarerea.
Dina budaya nu sing sarwa instan, urang biasana leuwih milih hal-hal praktis tibatan kudu ngadeluk dina proses. Contona wae, urang leuwih milih meuli deungeun sangu ka warung tibatan kudu masak di imah. Alesanana, kadang-kadang biaya nu kudu dikaluarkeun leuwih mahal. Jaba cape deuih jeung olok waktu. Jadi, tibatan masak, mending meuli ti warung. Di imah mah cukup nyangu, kitu ge mun kabeneran teu rariweuh. Gejala saperti kieu teh pangpangna bisa ditengetan di kawasan urban, nu kahirupanana ngaharib-harib kota gede, dina scope anu leuwih heureut. Cek sakaol, ieu teh kapangaruhan ku budaya luar (baca: barat) anu memang mikaresep hal-hal anu sing sarwa praktus tur instan.
Jelema, pagawe, pejabat pemerintah, anggota legislatif, biasana sok teu sabar hayang geura beunghar. Teu cukup ku gajih nu mayeng unggal bulan, maranehna biasana usaha satekah polah sangkan bisa beunghar dina waktu sagancang-gancangna. Carana? Mun geus poekeun ku cara halal, teu saeutik nu ngagunakeun cara-cara sakacamplung, teu ngitung deui urusan halal-haram. Ieu teh taya lian ku lantaran urang geus poho kana filosofi nu sakuduna jadi padoman dina enggoning hirup kumbuh sapopoe. Kiwari beuki loba jelema nu teu sabaran, babari kapangaruhan ku niley-niley nu datang ti jauhna, bari jeung euweuh filter pisan, sok komo deui dijejeran ku dadasar agama anu kuat.
Jigana, mun nempo gejalana saperti kieu mah, moal lila deui oge paribasa cikaracak ninggang batu laun laun jadi legok teh baris musna, leungit tina khasanah budaya nu dianut ku urang, jati kasilih ku junti. Kasilih ku budaya atawa filosofi sejen nu dianggap leuwih nguntungkeun. atawa dina masih ayana oge, ngan saukur papaes lambe, ngan saukur bisa diucapkeun, tapi keri, garing, leungiteun ruh-na. Persis saperti cikaracak dina harti sajalantrahna anu beuki hese kapanggihna, sabab leuweung tur tatangkalan beak nungtutan ditaluaran.
Panjalu, 5 Juli 2006


text:
Cendrawasih Botak
Cendrawasih Botak atawa dina ngaran ilmiahna Cicinnurus respublica nya éta sajenis manuk pengicau ukuranana leutik, panjangna kira-kira 21cm, ti marga Cicinnurus. Manuk jalu dewasa ngabogaan bulu anu warnana beureum sarta hideung kalayan tengkuk boga warna konéng, sungut héjo caang, sukuna miboga warna biru sarta dua bulu buntut wungu ngalingkar. Kulit sirahna boga warna biru ngora caang kalayan pola salib dobel hideung. Manuk bikang éndemik Indonésia, Cendrawasih Botak ngan kapanggih di leuweung dataran pendék di pulo Waigeo sarta Batanta di kabupatén Raja Ampat, propinsi Papua Kulon.[1]
Ngaran spésiés ilmiah ieu dibikeun ku alo Kaisar Napoleon Bonaparte anu ngaranna Charles Lucien Bonaparte sarta sempet ngabalukarkeun kontrovérsi. Bonaparte, saurang pamilu aliran republik, ngadéskripsikeun manuk Cendrawasih Botak ti spésimen anu di beuli ku saurang ahli biologi Inggris ngaranna Edward Wilson sawatara bulan saméméh John Cassin, anu baris méré ngaran manuk ieu pikeun ngahormatan Edward Wilson. Tilu welas taun saterusna, ahli sato Jerman anu ngaranna Heinrich Agathon Bernstein manggihan habitat Cendrawasih Botak di pulo Waigeo.[1]
Cendrawasih Botak ogé geus ka daptar jenis satrwa anu dilindungi berdasarkeun UU No 5 Tahun 1990 dan PP No 7 Tahun 1999.[2]


text:
Ebiet G Adé
Ebiet G. Adé (gumelar di Wanadadi, Banjarnegara, 21 April 1954; umur 62 taun) nyaéta saurang penyanyi sarta panyipta lagu anu geus ngalégenda.[1] Ngaran Ébiet G Adé nyaéta modifikasi ti Abid Ghoffar AD (Aboe Dja'far) sarta AD-na dimamanis ku sorangan jadi Adé.[2]
Karir[édit | édit sumber]
Ebiet G. Ade muka karir musikna dina taun 1975, waktos umurna anyar 20 taunan.[3] Dina waktu éta, Ebiet nu soméah deukeut jeung tilu seniman sastra budayawan Yogyakarta, Émha Ainun Najib, ÉH Kertanegara sarta Éko Sirung.[3] Maranéhanana neuleuman sastra, sarta Ebiet ngahususkeun diri dina nulis puisi.[3] Nalika ngamimitian ngamusikalisasi puisina jeung gitar sarta sorana anu halimpu, jelema nganggap Ebiet mimiti leumpang di dunya pop tapi palebah séjénna dina dunya sastra ogé.[3] Boga untung manéhna junun ngajual albeum serial ‘Camellia’-na kalayan ka luar jutaan copy peralbum antara 1979 - 1983, sawatara albeum rékamanana nepi ka nampa pangajén BASF Awards, AMI Awards, sarta Planét Muzik Awards di Singapura pikeun katégori musik Country /Balada, hiji segmen musik anu kaasup ‘heureut rohang déngéna’..[3] Lalaki anu leuwih resep disebut minangka penyair éta, mimitina ngan nembang ngan ukur konsér di Jawa Tengah sarta DIY, ngamusikalisasikeun puisi-puisi sarta ngan nganggap hal éta minangka hobi wungkul.[1] Tapi alatan dorongan sobatna Ebiet daék ogé maju ka dunya musik Nusantara.[1] Ebiet salila lima taun kungsi laér tina édaran sarta anyar deui dina 1995, dirina ngaluarkeun albeum KUPU-KUPU KERTAS (dirojong ku Ian Antono, Billy J. Budiardjo, Purwacaraka, sarta Erwin Gutawa) sarta CINTA SEBENING EMBUN - PUISI-PUISI CINTA. Dina 1996 Ebiet ngaluarkeun albeum AKU INGIN PULANG - 15 Hits Pangpopulérna.[1] Dua taun saterusna manéhna ngaluarkeun albeum GAMELAN anu ngasupkeun lima lagu heubeul anu diaransemen deui jeung musik gamelan.[1]
Diskografi[édit | édit sumber]
Henteu sakumna albeum anu dikaluarkeun Ebiet G. Ade ngeusi lagu anyar.[1] Dina taun-taun pamungkas, Ebiet mindeng ngaluarkeun deui tembang-tembang hebeulna, boh kalayan aransemen nu pituin boh kalayan aransemen deui.[1] Sarta dina taun-taun pamungkas Ebiet loba milih kolaborasi kalayan musisi-musisi nu parigel.[1] Jumlah albeum kompilasina anu dikaluarkeun ngaleuwihan albeum studiona. Sajauh ieu aya saeutikna 25 albeum kompilasi anu dipedar ku sagala rupa pausahaan rekaman.[1]
- ALBUM STUDIO
- CAMELLIA I (1979)
- CAMELLIA II (1979)
- CAMELLIA III (1980)
- CAMELLIA 4 (1980)
- LANGKAH BERIKUTNYA (1982)
- TOKOH-TOKOH (1982)
- ZAMAN (1985)
- ISYU! (1986)
- MENJARING MATAHARI (1987)
- SKETSA REMBULAN EMAS (1988)
- SERAUT WAJAH (1990)
- KUPU-KUPU KERTAS (1995)
- CINTA SEBENING EMBUN (1995)
- AKU INGIN PULANG (1995)
- GAMELAN (1998)
- BALADA SINETRON CINTA (2000)
- BAHASA LANGIT (2001)
- IN LOVE: 25TH ANNIVERSARY (2007)
- MASIH ADA WAKTU (2008)
- TEMBANG COUNTRY 2 (2009)
- Lagu ti Albeum Séjén
- UNTUK ANAKKU TERCINTA (1983)
- SURAT DARI DESA (1987) Dalam Album Lomba Cipta Lagu Pembangunan 1987.
- BERITA KEPADA KAWAN (1995) (versi duet dengan M. Nasir)
- MENGARUNGI KEBERKAHAN TUHAN (2007)(Ditulis Bersama Presiden Susilo Bambang Yudhoyono)
- Pangajén
- 18 Golden dan Platinum Record dari Jackson Record tina albeum Camellia I nepi ka Isyu!
- Biduan Pop Kesayangan PUSPEN ABRI (1979-1984)
- Pencipta Lagu Kesayangan Angket Musica Indonesia (1980-1985)
- Pangajén Diskotek Indonesia (1981)
- 10 Tembang Panghadéna ASIRI (1980-1981)
- Pangajén Pasanggiri Cipta Lagu Pembangunan (1987)
- Penyanyi kesayangan Siaran Radio ABRI (1989-1992)
- BASF Awards (1984 - 1988)
- Penyanyi solo sarta balada panghadéna Anugerah Musik Indonesia (1997)
- Tembang panghadéna AMI Sharp Award (2000)
- Planet Muzik Awards ti Singapura (2002)
- Pangajén Lingkungan Hirup (2005)
- Duta Lingkungan Hirup (2006)
- Pangajén Peduli Award Forum Indonesia Muda (2006)
- Sawatara pangajén ti sababaraha Lembaga Independen


text:
Sepré
Sepré nya éta kaén anu nutupan kasur.[1] Sepré mimitina dijieun tina bahan anu kasar jeung sakapeung mah osok tina kaén meungang nenun.[1] Sepré dipaké pikeun ngeunaheun dina saré teu mérang jeung jauh tina kebul anu cicing dina kasur.[1] Aya sawatara bahan kaén anu dipaké pikeun nyieun sepré diantarana katun, linen, satin, sutra, rayon, serat bambu, tur campuran polyester jeung katun.[1] Material anyar saperti kaén polipropilene mangrupa sepré anu sakali paké lantaran sepré ieu murah, biasana dipaké di tempat-tempat pengungsian bencana.[1] Ilaharna sepré aya dua jinis nya éta sepré rata jeung sepré karét.[1] Sepré rata mangrupa kaén rata biasa, sedengkeun sepré karét sepré anu aya karétan diunggal sisi sepré pikeun nyangreudkeun kana kasur sangkan teu coplok. [1]
Sajarah sepré[édit | édit sumber]
Jaman baheula, sepré saukur tilam pikeun kasur sangkan teu ka kotoran anu dijieuna tina lembaran persegi anu basajan tina flanel polos.[1] Kamekaran jaman mangaruhan kana bentukjeung modél sepré, pungsina ogé barobah lain ngan saukur nutupan tempat saré tapi geus jadi gaya hirup di kalangan -kalangan nu beunghar.[1] Jalma beunghar milih sepré tina kaén tenun, jeung kaén katun Mesir alatan leuwih eksotis, kitu ogé sepré anu dijieun tina sutra atawa satin.[1] Saluyu jeung kamekaran jaman, kaén pikeun sepré jadi loba rupana tina segi bahan, warna jeung motif.[1]
Cara miara sepré[édit | édit sumber]
Seuseuh seprémaké cai tiis atawa haneut.[2] Lamun maké mesin cuci paké panagaturan putaran normal atawa sedeng.[2] Singkahan nyeuseuh sepré maké pemutih. [2] Ulah ngeueuman sepré maké deterjén lila teuing, alusna mah ulah dikeueuman.[2] Sepré ulah disikat jeung ulah diperes tarik teuing.[2] sepré ulah dipoé kapanasan teuing, moékeunana kudu dibalikeun.[2] Setrika sepré kalayan suhu anu sedeng ulah panas teuing. [2]


text:
1. Sare’at (nyepeng pageuh kana hukum/undang-undang Alloh)
2. Hakekat (ngaapikan tina sare’at : saperti waro ngalap cukup ku barang sakedik)
3. Tarekat (jalan nu dipake pikeun ngadugikeun diri ka Alloh)
Eta sadayana tiasa dugi ka kenging nur ma’rifat (cahaya ma’rifat )
Ciri jalma anu beriman antara lain daek tutup orat. Ari ditiung lain ciri haji, lain ciri santri tapi ciri jalma anu iman. Dawuhan Junjunan Rosululloh SAW:
“Ari kasampurnaan jelema anu beriman nyaeta dimana-mana eta jalma ngalakukeun perkara anu leuwih penting.”
Ciri-ciri jalma nu cinta :
1. Ati nganteng / ngait salilana kanu jadi kabogohna.
2. Jelema anu cinta mah sok gede timburuan.
3. Rela berkorban demi kabogohna. Berkorban naon bae najan harta, waktu, bahkan nyawa dikorbankeun demi kabogohna.
4. Tara pamrih, teu ngaharep pamere kabogoh, hayangna teh mere lain hayang dibere ku kabogoh.
5. Tara wani nyieun laku anu matak jadi ngewa ka kabogohna.
6. Sakabeh gerak-gerik hayang kaanggo ku kabogoh.
7. Kasalahan saeutik dina diri urang sok diangap gede.
8. Dimana dibere ku kabogoh najan saeutik dianggap berharga / dianggap gede artina jang dirina.
9. Leungit kanyeri.
10. Teu susah dipenta.
11. Euweuh kakeueung.
Tah eta ciri na cinta diluhur teh ngacik ka diri jalma anu keur mikabogoh ka hiji jalma. Pon kitu deui para wali-wali Alloh nu tos cinta ka Alloh ka Rosul mah pasti sami sapertos kitu malah kanggo aranjeuna mah langkung ti batan kitu. Kukuh pengkuh istiqomah nu teu kaudag ku jalma-jalma awam model urang ieu dina roja sareng khouf na dina ibadahna ka Alloh ka Rosul, sehingga kenging martabat anu luhur dimungguheuna Alloh sareng Rosulna, malah mandar balik dipikacinta ku Alloh ku Rosul.
Bahan tafakuranneun kanggo urang sadaya mun enya urang hoyong bagja dunya akheratna.
Mugi gusti ngarizkian kaabdi sadaya kanggo tiasa kumaula ka Alloh ka Rosulna sing sapertos para wali-wali Alloh nu siang sareng wengina pinuh ku warnaning ibadah ka Mantenan nana Alloh.
*http://majlisasysyifaa.wordpress.com/2010/02/09/rutinan-pangaduan-heubeul-salasa-19-juni-2001/
Description : Ringkesan Ceramah Kiayai Muhyiddin Abdul Qodir Diantara jalan urang pikeun nepi ka Alloh...


text:
1Dulur-dulur, upama aya jelema anu kaperegok migawe anu teu bener; ku aranjeun teh, anu ariman keneh, kudu dipapatahan sing sareh; bari aranjeun sorangan ngajaga diri, bisi keuna ku gogoda. 2Aranjeun teh, enggoning nedunan patokan ti Al Masih, kudu silih tulungan sarta silih sundang babawaan jeung pada batur. 3Jalma anu ieu aing, padahal taya naon-naonna, sasat ngabobodo maneh. 4Masing-masing kudu naliti laku lampahna pribadi. Dina karasa yen hade, rarasakeun ku sorangan bae, teu kudu dibanding-banding jeung kalakuan batur. 5Sabab unggal jalma, boga pasualan masing-masing. 6Anu rumasa yen geus meunang pangajaran tina hal dawuhan Allah, kudu boga pamulang tarima nu hade ka nu ngajarna. 7Kahade, ulah boga pikir yen Allah beunang dibobodo. Naon anu dipelak ku urang, eta nu baris kapetik. 8Lamun urang pepelakan dina hawa napsu, anu baris kapetik teh, tangtu anu temahna matak paeh jeung binasa. Sabalikna, lamun pepelakan dina Ruh, anu baris kapetikna teh, nya eta hirup anu langgeng. 9Ulah bosen-bosen melak kahadean mah; sabab eta pepelakan urang teh, dina waktuna, pasti kapetik hasilna upama urangna teu lanca-linci. 10Ku sabab eta, ka saha-saha ge sing sabisa-bisa nyieun kahadean, komo ka batur nu saiman mah. 11Tengetkeun nu aksarana baradag! Eta teh beunang nulis simkuring sorangan! 12Jalma-jalma anu ngudukeun aranjeun disunatan teh, — kabeh oge — ngan ukur jalma-jalma nu hayang kapuji, malar ulah milu dikaniaya ku tina lantaran salib Al Masih. 13Maranehna teh, sanajan disarunatan oge, hirupna mah teu tuhu kana hukum Toret. Maranehna mamaksa ka aranjeun ngudukeun disunatan teh, nya hayang kapuji tea, yen maranehna geus bisa ngeunakeun eta ciri lahir ka aranjeun. 14Moal aya anu rek dipake agul ku simkuring mah, iwal ti salib Isa Al Masih anu jadi lantaran dunya teh pikeun simkuring mah geus paeh digantung; kitu deui, simkuring pikeun dunya. 15Jadi, boh disunatan boh henteu, sarua taya hartina. Tapi anu penting mah, nya eta sual geus ngajadi mahluk anu dianyarkeun deui. 16Mugia sakabeh, sakur anu hirupna nurutkeun ieu patokan, kitu deui urang Israil, umat kagungan Allah dipaparinan rahmat jeung karahayuan. 17Ti semet ayeuna, hayang teh, aranjeun ulah ngarurudet deui simkuring ku rupa-rupa kasusah. Lantaran enggoning kumawula teh, diri simkuring mah geus pinuh ku ceda-ceda tatuna salira Al Masih. 18Dulur-dulur, mugi-mugi Gusti Jungjunan urang, Isa Al Masih, maparinkeun sih kurnia-Na ka aranjeun, lahir batin. Amin.
Copyright
Learn More


text:
Hasil Pencarian
Hasil pencarian untuk kata kunci araheng (2)
- WARUNG SUNDANETPUPUH BALAKBAK
23 Oct 2001 - 2:18 am
Pupuh Balakbak teh pupuh nu ngagambarkeun rasa bungah, heureuy nanging bari aya pikiraneunana. Ngahaja dipidangkeun suipados kaaos ku sadaya kulawedet Sundanet, dugi ka iasa kagambarkeun suasana nu genah, merenah, tumaninah tur amanah di lingkungan Sundanet. Pada kahiji ngahaja nyutat anu parantos dipiwanoh nya eta "Warung Citameng" minangka panaratas jalan supados aremut deui kana laguna/kawihna.
- Tujuh Welas PupuhRumpaka: Drs.R.H. Hidayat Suryalaga
22 Aug 2001 - 12:00 am
Kanggo nyusun rumpaka pupuh, kedah ditarekahan supados luyu sareng jiwa pupuh anu jumlahna aya tujuh welas.
Pupuh Kinanti, Sinom, Asmarandana jeung Dangdanggula ilahar disebut Pupuh Ageung. Naon wae anu sanesna? Mangga aos anu langkung lengkepna.


text:
Peuyeum
Peuyeum mangrupa kadaharan tradisional Indonesia, rasana amis lantaran mangrupa hasil fermentasi.[1] Peuyeum dijieun tina bahan baku nu tangtu anu di fermentasi alatan bantuan mikroorganisme Saccharomyces cerivisiae anu ngarobah karbohidrat (fruktosa sarta glukosa) jadi alkohol sarta karbondioksida.[1] Iwal ti Saccharomyces cerivisiae aya mikroorganisme séjén saperti Mucorchlamidosporus sarta Endomycopsisfibuligeraanu mantuan ngarobah pati jadi gula (glukosa).[1] Bahan peuyeum rupa-rupa gumantung kana kabutuhan, bisa maké béas ketan atawa sampeu.[1] Peuyeum nu jieun tina béas ketan disebutna peuyeum ketan sedengkeun anu dijieun tina sampeu disebutna peuyeum sampeu.[1]
Peuyeum Ketan[édit | édit sumber]
Peuyeum ketan nyaéta peuyeum anu dijieun tina ketan hideung atawa ketan bodas meunang nyeupan, maké dicampur ragi, dibunian 2-3 poé.[1]
- Cara pikeun nyieun peuyeum ketan :
Béas ketan dikeueum salila 4 jam, tuluy daun kiamis diasupkeun bari nambahan cai, terus disaring.[2] Saterusna béas ketan anu geus dikeueum, diseupan nepi ka satengah asak, tuluy diangkat, tuluy dina béas ketan anu geus satengah asak ditambahkeun cai kayu manis pikeun pewarna héjo tuluy campuran éta digalok sangkan warnana rata.[2] Campuran éta diseupan nepi ka asak kira-kira salila 30 menit,sanggeus asak campuran dijait, tuluy ditiiskeun di luhur nyiru, saterusna dibéré ragi anu geus lembut leuwih tiheula, digalok nepi ka rata.[2] Pamungkas campuran dibungkus maké plastik atawa daun cau singrapet (biasana dina bungkusan ditambahkeun bawang beureum sarta cabé pikeun peuyeumna bisa jadi atawa henteu garah), tuluy ditunda salila 2-3 poé (difermentasi).[2]
Peuyeum Sampeu[édit | édit sumber]
Peuyeum sampeu teu béda jauh jeung peuyeum ketan ngan béda bahan bakuna wungkul nyaéta sampeu.
- Cara pikeun nyieun peuyeum sampeu :
Seupan sampeu nepi ka asak (Ulah asak teuing alatan engké hasilna jadi benyek), tuluy sanggeus tiis tendeun sampeu dina wadah bari ditutup anu geus diamparan daun cau sabada éta purulukan peuyeum ku ragi nepi ka rata.[3] Tutupan deui ku daun cau tuluy tutup maké tutup wadahnya.[3] Simpen di tempat haneut salila 2-3 poé.[3]


text:
Nagoya, Aichi
Nagoya (名古屋市 nagoya-shi?) kota kaopat panggedena (kota metropolitan katilu panggedena) jeung kota sejahtera nomer tilu di Jepang. Ayana di basisir Pasipik Wewengkon Chūbu di tengah Pulo Honshū, tur ibukota Préféktur Aichi.[rujukan?]
Daptar eusi
Sajarah[édit | édit sumber]
Nagoya ngadeg dina 1 Oktober, 1889, sarta diresmikeun dina tanggal 1 Séptémber, 1956 ku pamarentahan ordinansi. Sacar sajarah, ngaran ieu kota 那古野 atawa 名護屋 (dibacana Nagoya), jeung ayana antara Kyoto jeung Tokyo, sarta sacara sajarah oge dipikanyaho salaku "ibukota tengah" (中京 Chūkyō?).[rujukan?]
Wisata[édit | édit sumber]
Tempat wisata nu kawentar di Nagoya nyaeta Kastil Nagoya (名古屋城 Nagoya-jō?) jeung Kuil Atsuta (熱田神宮 Atsuta Jingū?).[rujukan?]
Kastil Nagoya Nagoya jō diwangun dina taun 1612. Sanajan ngalaman kaduruk salila Perang Dunya Kadua, kastil diomean dina taun 1959, tur aya sababaraha tambahan anyar saperti tangga naek. Nagoya-jō kawentar ku dua nu luar biasa nyaeta Golden Orca (金の鯱 Kin no Shachihoko?) dina hateupna. Ieu oge ilahar dipake keur lambang Nagoya.[rujukan?]
Atsuta jingū ngarupakeun kuil keramat kadua di Jepang, ngabadikeun pedang keramat Kusanagi (草薙神剣 Kusanagi no mitsurugi?) salah sahiji tina tilu tanda kaisar Jepang.[rujukan?] Kurang leuwih aya 70 festival dina sataun jeung loba nu ngadatangan unggal taunna. Kuil ieu ngabogaan 4000 paninggalan sajarah nu ngagambarkeun salila 2000 taun sajarahna.[rujukan?]
Atraksi model nyaeta Munara TV Nagoya jeung Munara JR Central di Stasion Nagoya.[rujukan?]
Kota husus[édit | édit sumber]
Nagoya ngabagoaan 16 wards (ku 区?):
Demografi[édit | édit sumber]
Dina taun 2003, jumlah pendudukna kira-kira 2,190,549 jeung karapetanna 6,710.21 uran per km².[rujukan?] Total legana is 326.45 km².[rujukan?] Salaku daerah metropolitan ngalegaan kaasup ka préféktur Mie jeung Gifu, nu total jumlah pendudukna kira-kira 9 juta, sahandapeun Osaka jeung Tokyo.[rujukan?]
Transportasi[édit | édit sumber]
Nagoya dilayanan ku Bandara International Centrair Chubu (NGO) di kota Tokoname jeung Bandara Nagoya (Bandara Komaki) (NKM) di kota Komaki jeung Kasugai. Dina 17 Pébruari 2005, sakabeh penerbangan komersial ti Bandara Nagoya (iwal ti nu dioperasikeun ku J-Air) dipindahkeun ka Centrair.[rujukan?] Bandara Nagoya ayeuna dipake keur fasilitas general aviation jeung airbase.[rujukan?]
Stasion Nagoya, dumasar kana legana kaasup stasion kareta panglegana, didinya aya Tōkaidō Shinkansen, Jalur Utama Tōkaidō, jeung Jalur Utama Chūō, salian ti nu sejenna.[rujukan?] Nagoya Railroad jeung Kinki Nippon Electric Railway mere layanan regional di Tokai jeung Wewengkon Kansai.[rujukan?] Nagoya oge ngabogaan kareta bawah taneuh.[rujukan?]
Ekonomi[édit | édit sumber]
Sejenna[édit | édit sumber]
Nagoya oge ngaran kota di Pulo Batam, Propinsi Kapuloan Riau, Indonesia
Tumbu kaluar[édit | édit sumber]
Tingali ogé Nagoya, Aichi di Wikivoyage
- (Basa Jepang) Official website
- (Basa Inggris) Official website


text:
Distro Bandtors Parahyangan Bandung menjual kaos & jaket dengan bahan bagus. Outlet Distro Bandtors Parahyangan Bandung beralamat di Parahyangan Lantai 1, Kota Bandung. Alamat kantor Jl. Sasak Gantung No.18B 23. Hubungi Kaos & Jaket Distro Bandtors Zamzam Bandtors hp : 081321210298 pin BB : 28351308 Outlet kaos & jaket distro Bandtors alamat parahyangan lantai 1 bandung Alamat [...]
Pengiklan
Distro Bandtors Parahyangan Bandung menjual kaos & jaket dengan bahan bagus. Outlet Distro Bandtors Parahyangan Bandung beralamat di Parahyangan Lantai 1, Kota Bandung. Alamat kantor Jl. Sasak Gantung No.18B 23.
Hubungi Kaos & Jaket Distro Bandtors
Zamzam Bandtors
hp : 081321210298
pin BB : 28351308
Outlet kaos & jaket distro Bandtors
alamat parahyangan lantai 1 bandung
Alamat kantor:
jln. sasak gantung no.18B 23
Distro Bandtors Parahyangan Bandung
1458 total views, 1 today
© 2017 Widaya.com. All Rights Reserved.


text:
Entri Populer
-
Sisindiran Panggeuing keur ummat (I) Oleh Fikri Aqsmaul Gholassahma di "Nyunda Tur Nyantri"_(ᮑᮥᮔ᮪ᮓ ᮒᮥᮁ ᮑᮔ᮪ᮒᮢᮤ_) · SISINDIRAN P...
-
Maskumambang Dikintun: koryati (202.51.230.139) Kaping: 17.02.2004 09:52 Pupuh 11: Maskumambang Duh manusa mana kaniaya teuing teu aya ...
-
SISINDIRAN PANGGEUING KEUR UMMAT ( II ) # R é k nyaba ka lembur binbul Ngaborongkol ti Mang Yaya r é a jalma ngaku rosul barong tong ...
-
Kumpulan Pribahasa (Babasan/Paribasa) Sunda Jeung Hartina Ditulis oleh Administrator Selasa, 26 Janu...
-
Pandangan Hirup Urang SUNDA Kintunan : Mang Alip (Tina Dokumen SALAKANAGARA) 1.Urang Sunda sabage pribadi ((Kudu hade gogog hade tagog...
-
“TINA jeung TI NU, DINA jeung DI NU, KANA jeung KA NU” Oleh Iing Firmansyah di NYARIOS SUNDA (NGAMUMULÉ BASA SUNDA) · Antara tina jeung...
-
“Menulis Artikel”(chapter: one) 1. Pengertian Artikel. M enulis Artikel pada hakikatnya merupakan pengungkapan Pendapat atau ...
-
zSHARE video - Naruto Movie - The Lost Tower_2_.mp4.flv
-
Asmarandana Laras: Salendro Watek: silih asih silih pikanyaah atawa mepelingan. 1 Pada := 7 padalisan. Pupuh 1: Asmarandana Eling eling...
-
SALAT ZUHUR KETIKA IED HARI JUMAT SALAT ZUHUR KETIKA IED HARI JUMAT Oleh: Amin Saefullah Muchtar [ Ibnu Muchtar] Ketika Nabi mengalami...
Kamis, 05 Januari 2012
SISINDIRAN PANGGEUING KEUR UMMAT ( II )
SISINDIRAN PANGGEUING KEUR UMMAT ( II )
# Rék nyaba ka lembur binbul
Ngaborongkol ti Mang Yaya
réa jalma ngaku rosul
barong tong dipercaya
# Kaditu ka margahayu
Cirengit wétaneunnana
Ngaku_ngaku nampa wahyu
Geus leungit akal séhatna
# Jang Usup nyaba ka mana
Mun tuang nyimpang ka warteg
Hirup di jaman ayeuna
Kuatan iman sing Panceg
# Muara tuluy cikundul
Ngaliwat ka lebah pasar
Jelema nu ngaku Rosul
Eta mah nu gélo anyar
# Di sawah réa jarami
Ditumpuk dina parigi
Mun rajin silaturrahmi
Tinangtu ditambah rizki
# Ngala hurang jeung bi sahmi
Disarengan ku bi enur
Mun urang silaturrahmi
Tinangtu panjang umur
# Ngala hurang sisi sawah
Ulah hilap mawa wadah
Upama meunang kabungah
Ucapkeun “Alhamdulillah”
# Nyandak parang ti si abah
Bet kalahkah hilap deui
Mun urang meunang musibah
Bacakeun “inna lillahi”.
Diposkan oleh Niskala_wastu_Kancana di 07.02
Langganan: Poskan Komentar (Atom)


text:
Kulit
Dina zootomi jeung dermatologi, kulit téh organ dina sistim kulit nu diwangun ku lapisan jaringan biologis nu nutupan otot jeung organ di handapeunana. Salaku panyelang jeung sabudeureunana, kulit téh boga pancen penting pisan dina ngalawan patogén. Guna séjénna di antarana salaku insulasi jeung ngatur hawa, sensasi, sarta sintésis vitamin D jeung B.
Kulit téh aya pigménan dina mélanositna, nu nyerep sababaraha radiasi bubahya ti panonpoé. Kulit ogé ngandung énzim pangropéa DNA anu malikkeun deui karuksakan alatan radiasi UV, sahingga jalma nu gén énzim ieuna ruksak bisa ngalaman kangker kulit. Pigméntasi kulit manusa téh rupa-rupa pisan, sahingga sok dipaké pikeun ngabédakeun antarsélér.
Kulit mamalia ilaharna mah ogé buluan (rambut). Rambut ieu utamana mah pikeun ngabantu insulasi nu disadiakeun ku kulit, tapi bisa ogé dijadikeun ciri séksual sekundér atawa nyaru.
Daptar eusi
Lapisan[édit | édit sumber]
Kulit téh diwangun ku dermis jeung épidermis. Di handapeun lapisan ieu aya hipodermis (lapisan adiposa subkutan), nu biasana mah teu digolongkeun salaku lapisan kulit.
Tipeu[édit | édit sumber]
Kulit bisa dibagi kana tipeu kandel jeung ipis. Kulit kandel aya dina dampal suku jeung leungeun; stratum corneumna leuwih lébar sarta kandungan keratinna leuwih loba, teu aya rambutan. Sakujur awak, lian ti nu disebut di luhur, dibungkus ku kulit ipis: stratum corneumna leuwih leutik, rambutan, leuwih lemes sarta leuwih élastis. Karakteristikna, kaasup dénsitas saraf sénsori jeung tipeu rambut, rupa-rupa gumantung perenahna.
Guna[édit | édit sumber]
- Taméng: taméng anatomis antara lingkungan jero jeung luar; sél Langerhans dina kulit téh bagian ti sistim imun adaptif
- Pangrasa: ngandung rupa-rupa tungtung saraf nu bakal ojah alatan pangaruh panas, tiis, antel, teken, geter, jeung tatu jaringan.
- Ngatur hawa: kulit téh ngandung kelenjar sebaceous jeung otot pili éréktor nu lemes.
- Simpenan jeung sintésis: nyimpen lipid jeung cai, ogé tempat sintésis vitamin D jeung B ku ayana UV dina bagian kulit anu tangtu. Sintésis ieu patali jeung pigméntasi: kulit leuwih poék mun ngahasilkeun vitamin B leuwih loba batan vitamin D, sarta sabalikna.
- Ékskrési: kadar uréa dina cikiih téh 1/130-na. Ékskrési ngaliwatan késang mangrupakeun guna sekundér pikeun ngatur hawa.
- Absorpsi: oksigén, nitrogén, jeung karbon dioksida bisa difusi kana épidermis dina jumlah anu saeutik. Ubar ogé bisa diasupkeun ngaliwatan kulit, misalna dina rupa salep jeung koyo.
Berséka[édit | édit sumber]
Kulit kudu rutin diberesihan.
Ngolotan jeung panyakit[édit | édit sumber]
Luyu jeung umur nu beuki ngolotan, kulit téh beuki ipis sarta leuwih gampak ruksak. Kulit jadi kerejut (alatan ngurangan élastisitasna), sarta asupan getih jeung kelenjarna beuki saeutik.
Élmu kadokteran nu ngulik kulit disebut dermatologi.
Baca ogé[édit | édit sumber]
Sumber rujukan[édit | édit sumber]
- Skin, Wikipédia édisi basa Inggris (3 Méi 2006).


text:
HATE RATUG TUTUNGGULAN
Rumpaka ditembangkeun, gubahan ti lagu Italia
* (koor)
Leungeun siku peureup buleudkeun
nyoren AKA ka medan perang
ikhlas perang awak tigas
awak pecas ngabebengkang
ya mulya, mulya, mati syahid mati mulya
**
Hate jadi tingseredet ratug tutunggulan, ngalawan Israel (ngalawan Israel)
Sato Zionis ngusik Palestina, teu eureun-eureun (hamo asor)
Tatu mangtaun-taun tumor kista, ucul harta (ucul harta)
Anu tegas ngalawan ngan Nasrallah, sang Hizbullah (sang Hizbullah)
* solo
* koor
Sanes (dulur) hayu ngiring Imam rahman ka medan perang (medan perang)
* koor
** solo
* solo
* koor
Sanes (dulur) hayu ngiring Imam rahman ka medan perang (medan perang)
Hayu iket tatu bengker demi ka Imam Husain (Imam Husain)
Kaka Ahmad Yasin ngiring syahid ya korban perang
Loko musuh taya welas asih setan (sato) nu rojim
* solo
* koor + solo
Sunday, January 31, 2010
Sajak Sunda HATE RATUG TUTUNGGULAN
HATE RATUG TUTUNGGULAN
Posted by Iswara at 3:28 PM
Labels: Sajak Sunda